title: Mercedes-Benz 770

text: Vuodesta 1937 alkaen Daimler-Benz AG ryhtyi suunnittelemaan valmistajan ensimmäisellä autokäyttöön tarkoitetulla V12-moottorilla varustettavaa seuraajamallia aina 22.3.1942 asti. 770:n korvaava pitkän akselivälin versio "600V" sai tunnuksen W148, ja se varustettiin 6-litraisen V12-moottorin ahtamattomalla M148-versiolla. Samalta pohjalta oli myös tarkoitus korvata malli 540K (W29) urheilullisella lyhyen akseivälin versiolla "600K", mikä sai tunnuksen W157, ja jossa oli V12-moottorin ahdettu M157-versio. Kummastakin valmistui ainakin 12 koeautoa vuosina 1941-1942, ennen kuin kehitystyö keskeytyi keväällä 1942 sotatilanteen vuoksi. Ainutkaan koeautoista ei tiettävästi ole säilynyt sota-ajan melskeistä, mutta ainakin yksi V12-moottoreista on yhä olemassa.


title: Mercedes-Benz 770

text: Suuren iskutilavuuden moottoreiden yleistyessä 1920-luvun loppupuolella "samankaltaiset ja kilpailevat automallit"-osion osoittamalla tavalla jäi Daimler Benz AG loistoautomarkkinoilla jälkeen kilpailijoistaan. Eritoten vuonna 1929 esitelty Rolls-Royce "Phantom II" peräti 7,7-litraisella moottorilla lie antanut sykäyksen myös saksalaisvalmistajien seurata markkinakehitystä - kilpailun Rolls-Roycen kanssa sanotaan kirittäneen myös myöhemmän Mercedes-Benz 600-mallin moottorikoon kasvattamista. Toisaalta Daimler Benz:in vuosina 1924-1929 valmistama huippumalli Mercedes-Benz 630 oli ikääntynyt, ja uudistamisen tarpeessa. Vuoden 1930 lokakuussa Pariisin autonäyttelyssä esitelty Typ 770 oli koriltaan 5 600 mm ja akseliväliltään 3 750 mm pituinen, 2 700 kg painava valmistajansa huippumalli, jonka listahinta alkoi 38 000 Reichsmarkista (1930). Saatavilla oli myös pelkkä alusta aikakaudella vielä suosittuja räätälöityjä koreja varten, jonka listahinta oli 29 500 Reichsmarkia (1937–1938 jäännösalustat myytiin 24 000 markalla). Viimeinen 770-hinnasto näyttää julkistetun 1936 enteillen mallin uudistumista vuonna 1938. Malli 770 oli hieman kalliimpi kuin kilpailijansa, Pariisissa syksyllä 1929 esitelty ja Saksan ensimmäisellä, 7-litraisella ja 150 hevosvoiman V12-automoottorilla varustettu henkilöauto Maybach "12" (1929 -kesä 1930) ja samoin Pariisissa syksyllä 1930 esitelty kehitysversio 8-litraisella 200 hevosvoiman moottorilla, myös tunnettu malleina DS7 (1930-1931, riittämättömäksi raskaaseen vaunuun koetun moottoritehon vuoksi 7-litrainen moottori korvattiin useissa tapauksissa jälkikäteen 8-litraisella) tai DS8 (1931-1939) DS-lyhenteen juontuessa sanoista "Doppel-Sechs", numeron taas iskutilavuudesta. Kummassakin DS-variantissa käytettiin "Zeppelin"-lisänimeä (ei kuitenkaan virallinen mallinimi) mielikuvasyistä, sillä Maybach toimitti moottorit myös silloin huippusuosion vuosiaan eläviin Zeppelin-ilmalaivoihin. Arviolta 300 kappaleena valmistetut Maybachit olivat selvästi kalliimpia kuin V12-moottorilla myöskin varustettu Horch "12". Myöhemmästä W150-mallista ei julkaistu hinnastoa enää vuoden 1938 jälkeen, vaan hintanoteerauksen sai pyydettäessä.


title: Mercedes-Benz 770

text: Sindelfingen oli alkanut tarjota tehdastekoisia koreja alkaen Mercedes-Benz 460 ”Nürburg”-mallista, ja nämä korit olivat saaneet pian erinomaisen maineen korkean laatunsa takia. Kun myös tehtaan sisustukset olivat paitsi tyylikkäitä myös ammattitaidolla tehtyjä päätyivät yhä useammat asiakkaat myös ylimmässä segmentissä aikakaudelle epätavanomaisesti täysin valmiiksi koottuihin autoihin yksilöillisen teetetyn korin sijaan . Valmistaja teki valinnan helpoksi myös tarjoamalla vuodesta 1932 alkaen lukuisia eri korivaihtoehtoja, joita se pystyi yksilöllistämään asiakkaan toiveiden mukaisiksi: W07-mallin ensi vuosina vain "Pullman"-limusiini oli ollut saatavilla tehdaskorina. Niin 770 kuin monet muutkin 1930-luvun Mercedes-Benzin mallit varustettiin usein jäähdytinsäleikköä kiveniskemiltä suojaavalla kaihtimella, missä on tunnusomainen kalanruotokuvio: tämä kaihdin näkyy edelleen säilytetyn lukuisissa 1930-luvun MB-klassikoissa. Aikakaudella sattui rengasrikkoja taajaan, mm. koska vielä runsas hevosvetoinen liikenne sirotteli teille kavionauloja mitkä puhkoivat renkaita: siksipä myös 770-mallit oli varustettu kahdella vararenkaalla, mitkä sijaitsivat molemmin puolin konepeltiä etulokasuojiin upotetuissa koteloissa. Panssaroiduissa 770-yksilöissä (W07, W150) teräsvanteet suojasivat osittain myös moottoria ja sen apulaitteita kevyiden aseiden luodeilta tai räjähdyssirpaleilta.


title: Mercedes-Benz 770

text: Moottorina oli 7 655 kuutiosenttimetrin 8-sylinterinen OHV-rivimoottori peräti yhdeksällä runkolaakerilla sekä progressiivisesti toimivalla värinän vaimentimella, ja kampiakseli oli ennen kokoonpanoa tasapainotettu niin staattisesti kuin dynaamisestikin värinättömän käynnin varmistamiseksi. Teho oli 150 hevosvoimaa kierrosluvulla 2 800/min. Sylinteriryhmä oli valurautaa, sylinteriputket varustettu kulutuskestävällä kromi-nikkeli-pinnoitteella , moottorirunko valurautainen, ja öljypohja silloin muodikasta Elektron-metallia. Moottorin sai 3 000 Reichsmarkin lisämaksulla myös Roots-tyyppisellä mekaanisella ahtimella, jolloin teho nousi enimmillään 200 hevosvoimaan ja vääntö huikeaan 54,6 mkp kierrosluvulla 1 500/min. Ahtimella varustetun moottorin tunnusmerkkinä pakokaasut ohjattiin ulos konepeiton oikealla puolin näkyvillä olleen kahden kromatun haitariputkien kautta. Vain 13 yhteensä 117 (tai 119) myydystä autoyksiköstä tilattiin ilman ahdinta. Ahdettuna 8-sylinterinen moottori oli ensimmäinen lajiaan Daimler-Benz AG:n tuotannossa. Raskas auto kiihtyi ahtamattomana vain vaivoin 110 km/t nopeuteen, sillä moottorin ominaisuuksissa oli painotettu vääntöä: ahdettuna 770 saavutti 160-170 km/t huippunopeuden - aikanaan sensaatiomainen nopeus . Moottori oli varustettu kaksikurkkuisella kaasuttimella ja kevytmetallisella imupleenumilla, jossa oli monimutkainen, termostaatin avulla toimiva läppäohjaus esilämmitykselle . Ehdottoman luotettavuuden turvaamiseksi sytytys oli kahdennettu lohkon molemmin puolin sijaitseville sytytystulpille, toisen rivin toimiessa korkeatehomagneetolla ja toisen akulta virtaa saavalla sytytyspuolalla . Vaihteisto oli kolmivaihteinen ja varustettu "Schnellgang"-nimisellä loikkari- eli kertojavaihteella, eli käytettävissä oli kuusi välityssuhdetta .


title: Mercedes-Benz 770

text: Auto painoi vähintään 2 700 kiloa, ja yksi valmistetuista autoista oli panssaroitu. Mallin alusta oli teknisesti konservatiivinen: se muodostui U-profiiliteräksestä olevista aisapalkeista, jotka oli yhdistetty prässätyllä pohjalevyllä. Alustan ja kardaanin voitelu tapahtui automaattisella keskusvoitelulla, minkä öljy esilämmitettiin toimintalämpöiseksi. W07 oli varustettu jäykillä akseleilla edessä ja takana sekä puolielliptisillä lehtijousilla, iskunvaimennuksen ollessa vipumallisilla hydraulivaimentimilla. Jopa 160-170 km/t huippunopeuden saavuttavan mallin 770 jarrulaitteisto oli varustettu mekaanisia rumpujarruilla jokaisessa pyörässä, joissa oli reilu jäähdytysrivoitus, mitkä varustettiin kuljettajan työn helpottamiseksi belgialaisinsinööri Albert Dewandren kehittämällä, vuodesta 1927 Robert Bosch GmbH:n kaupallistamalla Bosch-Dewandre -alipainetehostuksella. Ohjaus oli tehostamaton, mutta se tarjosi liikkeellä ollessa erittäin tarkan tuntuman. Autoon sai asiakkaan maun mukaan joko puiset tai teräksiset puolavanteet. Malli 770:n sanotaan tarjonneen aikalaisekseen poikkeuksellisen mukavaa kyytiä, ja tarkan ohjauksen lisäksi sen jarrut olivat hyvin tehokkaat. 770 sai jo peruutusvalon, ja ”Autosuper”-autoradion kaiuttimilla ohjaamossa ja matkustamossa.


title: Mercedes-Benz 770

text: Jopa kahdeksalle hengelle istumatilaa tarjoava huippumalli saavutti pian suosiota niin suuryritysten ja pankkien johtajien kuin kuninkaallisten tai keisarillisten hallitsijoiden piirissä, ja sitä myytiin useisiin maihin valtionpäämiesten virka-autoksi. Vuosina 1932–1935 vaikkapa Japanin keisarihuone tilasi kuusi 770-yksilöä, joissa oli keisarillinen krysanteemitunnus. Tunnettuja omistajia olivat muun muassa Saksan entinen keisari Vilhelm II, joka vastaanotti 770-autonsa eräänä ensimmäisistä asiakkaista tammikuussa 1931. Merkittäviä 770-asiakkaita olivat myös paavit Pius XI (jolle Daimler-Benz AG oli jo aiemmin lahjoittanut erikoisvarustellun Typ 460:n) ja XII, sekä teollisuusjohtaja Otto Wolff von Amerongen, jonka avoauto tyyppiä 770 ”Offener Tourenwagen” on entistettynä esillä Mercedes-Benz–museossa. Aikakauden kuriositeetti oli, että kangaskattoiset avoautot olivat arvostetumpia ja kalliimpia kuin umpikorilla varustetut yksilöt. Saksan presidentti Paul von Hindenburgin virka-auto 1930–1934 oli 770-mallia, ja aikanaan presidentin tehtävät itselleen ottava Adolf Hitler sai vuonna 1931 NSDAP-puolueen johtajana käyttöönsä myös 770-mallin. Saksan autoteollisuuden lippulaivaksi nähty 770 oli myöhemmin, erityisesti W150-mallisena, niin hallinnon korkeiden virkamiesten kuin kenraalikunnankin suosiossa – heidän joukossaan mm. marsalkka Hermann Göring ja SS-johtaja Heinrich Himmler.


title: Mercedes-Benz 770

text: Lähdeviite:


title: Mercedes-Benz 770

text: Daimler-Benz AG:n mukaan valmistui 117 kpl, Wikipedia DE:n mukaan 119 kpl: ao. erittely jäljemmän viitteen mukaan. Toistaiseksi dokumentoimatta jääneet 2 kpl lienevät kuuluneet vuoden 1944 helmi-huhtikuussa luovutettuihin 4 kpl 770-malleja, ja ne lie koottu sodan myöhäisessä vaiheessa W07:n varaosavarastoista.


title: Mercedes-Benz 770

text: Daimler-Benz AG oli merkittävänä väliaskelmana 1930-luvun lamavuosien aikana kehitellyt 540-mallistaan pidennettyä paraatiautoversiota "540K (lang)" sisäisellä koritunnuksella W24, jota valmistui vuonna 1936 ainakin kolme (joissain lähteissä jopa 12) koevaunua Saksan hallituksen käyttöön, ja mikä kuului tilavan takamatkustamonsa vuoksi nauttineen NSDAP-prominenssin suosiota. Sen uudistettu M24 II-moottori, teholtaan 115/180hv ahdin pois/päällä, salli kompressorin pitkäkestoisemman käytön, kun siihenastisissa tyypeissä 500 ja 540 ahdin suositeltiin kytkettävän vain joidenkin sekuntien ajaksi vaikkapa hätäteholisänä ohitustilanteissa. W24:n alustan erillisjousituksen ratkaisut toistuisivat edelleen kehitettyinä W150:ssä. Ainakin yksi 540K lang-yksilö on säilynyt.


title: Mercedes-Benz 770

text:
Vuonna 1936 Daimler Benz AG päätti kuitenkin W24 ("lang"):n sarjatuotannon sijaan uudistaa suurta 770-malliaan. Epäilemättä näin tapahtui poliittisen ohjauksen kautta, sillä Blaine Taylor kuvaa vanhemmassa hyvin perusteellisessa kirjassaan laajasti niin valtakunnanjohtajan kuin NSDAP-puolueen suhdetta valmistajaan, kuin suurten autojen suunnitelmallista käyttöä puolueen julkisuustyössä: kansalaisille näyttävät paraatiautot ja "Hopeanuolten" menestys kilparadoilla olivat tärkeitä tekijöitä kansallistunteen nostattajina. Uusi W150 sai pitkän W24:n kaltaisen, paraatiajoon hyvin soveltuvan "Offener Tourenwagen"-koriversion tilavalla takamatkustamolla, mikä 46 kappaleen valmistusmäärällä olisikin korimalleista yleisin. Panssaroitujen 770- ja 540-limusiinien korisuunnittelijana toimi nuori Friedrich Geiger, jonka töihin olivat kuuluneet muun muassa kuvankaunis 500K (W29) "Spezial-Roadster", ja jonka ura yhtiössä jatkuisi vuoteen 1973 asti. Esisarjan kolme ensimmäistä vaunua olivat koeosastolla työn alla toukokuussa 1937, ja syyskuussa koesarjan kaikki 8 vaunua (Melin) olivat valmistuneet. Osassa niistä käytettiin yhä joitain W07:n osia kuten puskureita: esimerkiksi Hitlerin heinäkuussa 1940 Ranska-sotaretken jälkeen voitonparaatissa käyttämä 770 (rekisteritunnus IA 148 461), koesarjan kahdeksas kappale, sai vielä vanhan mallin puskurit. Tämä muinoin Las Vegasin Imperial Palacen kuuden 770:n kokelmaan kuulunut yksilö myytiin marraskuussa 2009 kohun saattelemana Venäjälle. Uudistettu 770 esiteltiin joiltain osin vielä keskeneräisenä helmikuussa 1938 Berliinin IAMA-autonäyttelyssä mittavasti tekniikaltaan kehiteltynä. Siinä hyödynnettiin erityisesti alustan osalta valmistajansa 1930-luvun kilpailutoiminnan kautta kertynyttä tietämystä . Uusi 770 olikin aikakautensa hienoimpia luomuksia, ja se lukitsi edustusautojen peruspiirteet kauas tulevaisuuteen. Sen pituus oli kasvanut 6 000 millimetriin, ja akseliväliä kasvatettu 13 senttimetriä 3 880 millimetriin. Leveys oli kasvanut 23 senttimetrillä eli oli 2 070 mm, panssari-yksilöissä 2 100 mm. Auton korkeus oli 1 800–1 900 mm vaikkakin koria oli madallettu 3 sentillä edeltäjään nähden: yksistään W07:ssä pystyn sijaan W150:ssa hieman taaksepäin kallistettu jäähdytinsäleikkö oli metrin korkuinen. Oheisessa kuvassa Sinsheimin auto- ja tekniikkamuseosta näkyvät vuoden 1938 avo-770 (ex-Joachim von Ribbentrop) sekä aivan viimeisimpiin kuulunut vuoden 1943 panssaroitu sedan-770 (ex-Heinrich Himmler: tämän yksilön yli 100 kg painava panssaroitu varapyörä on sijoitettu tavarasäiliöön, ja varustettu jousiavusteisella telineellä renkaanvaihtoa ajatellen), ja oikealla harvinainen 6x4/6x6-vetoinen G4-maastomalli (W31). Uudistunut 770 oli nykyautoihin verrattuna jättimäinen ilmestys, sen muotoilu kunnioitti perinteitä muodikkaan virtaviivaisuuden sijaan, ja sen voimaa uhkuva olemus herätti ulkomailla kritiikkiä. Paino oli vähintään 3 400 kiloa, myöhemmässä panssaroidussa versiossa jopa 4 800 kiloa, ja tehdas tarjosi edelleen laajaa valmiiden korimallien valikoimaa. Neliovisen 7/8 hengen Pullman-limusiinin listahinta oli 44 000 Reichsmarkia, avonaisen 7/8 hengen Cabriolet F-korimallin taasen 47 500 Reichsmarkia. Alla taulukko vakiokoriversioista tuotantolukuineen.
Edeltäjän M07-moottorin sylinteriryhmä ja -kansi säilyivät pääosin ennallaan, mutta laajasti muutetun lohkon vuoksi moottori sai uuden tunnuksen M150. Lohko oli kevytmetallia, vesipumppu sijoitettu öljypumppuakselille: öljypumppuja oli kolme kappaletta painevoitelun toiminnan varmistamiseksi kaikissa tilanteissa. Pakoventtiilit olivat nyt kilpamoottoreiden tavoin onttoja, ja varustettuja natrium-täytteellä. Niin kampi- kuin nokka-akselikin oli varustettu yhdeksällä laakerilla, ja liikkuvat osat tasapainotettiin huolellisesti värinöiden vaimentamiseksi. Moottorin esteettiseen vaikutelmaan oli kiinnitetty huomiota: sylinteriryhmä oli lakattu mustaksi, sille öljyä toimittavat putket olivat kiillotettua kuparia, jäähdytinpuhallin kromia, ja kevytmetalliosat saivat myös pyöröhionta-pintakäsittelyn. Ahdin oli vakiovaruste: se kytkeytyi mekaanisesti kaasupoljin vastuksen ohi pohjaan painettaessa, ja ahdin piti toimiessaan tuttua sivuääntä. Ilman ahdinta puristussuhteella 6,1:1 toimineen moottorin teho oli 155 hevosvoimaa, vääntö 47 mkg alhaisella 1 900/min kierrosluvulla, kun taas ahdin kytkettynä teho nousi 230 hevosvoimaan väännön ollessa 56 mkg 2 000/min kierrosluvulla – tehtaan sekuntikellolla mittaamaksi ilmoittama huippunopeus oli 170 km/t. Moottorista oli saatavilla myös M150 II-versio puristussuhteella 7,2:1, kahdella kaksikurkkuisella kaasuttimella ja kahdella Roots-ahtimella, mikä tuotti vapaasti hengittävänä 160 hevosvoiman tehon, ahtimet kytkettynä kuitenkin peräti 400 hevosvoimaa, kumpikin 3 900/min kierrosluvulla, jolloin vaunu saattoi saavuttaa 180–200 km/t huippunopeuden. Näitä erikoismoottoreita valmistui vain 5 kappaletta, ja ne asennettiin Taylorin mukaan valtakunnallisiin "Staatskarosse"-edustusautoihin. Vaihteisto muutettiin vuodelle 1939 5-vaihteiseksi, jossa 2.-5. vaihde olivat synkronoituja: alkusarjassa lisävaihde oli vielä sijainnut tasauspyörästössä, mutta sen hankalan käytön takia ylivaihde sijoitettiin nyt vaihdelaatikkoon. Vuoden 1939 muutos koski myös hydraulitoimista kytkintä, mihin lisättiin joustava lamellilevy jotta kytkin ottaisi entistä pehmeämmin kiinni. Samaa vaihteistoa käytti vuodesta 1939 alkaen myös malli 540K (W29). Sitä kehitettiin edelleen vuonna 1943, ja esimerkiksi marsalkka Mannerheimin 770-yksilö sai päivitetyn, nyt täyssynkronoidun vaihteiston samana vuonna tehtaan suosituksen vuoksi. 770:n polttoainekulutukseksi arvioidaan noin 30 l/100km, panssaroiduissa noin 40 l/100km, ja mallin polttoainesäiliön tilavuus oli normaalisti 195 litraa. Autossa oli myös erillinen 20 litran varasäiliö. Aktion P-versissa oli kolme panssaroitua, yhteistilavuudeltaan 300 litran säiliötä, koska se saattoi ajoittain kuluttaa jopa 60 l/100km). Panssaroimattoman 770:n kulutuslukema on samankaltainen kuin esimerkiksi mallin 540 K, joka sekin vei 30 l/100km (kuva; vuoden 1937 mallien 770K ”Offener Tourenwagenin” (taustalla) ja 540K ”Cabriolet B”:n (etualalla) kokovertailu, MB-museo Stuttgart).
Alusta oli muuttunut täysin, ja siinä hyödynnettiin kilpailutoiminnassa kertynyttä tietämystä erityisesti pyörien erillisripustuksen osalta. 770K (W150) oli saanut jäykän tikapuurungon ovaaleilla pääaisoilla, jotka olivat tuettuja kuudella peltiprofiilein vahvistetulla pyöröputkisella poikittaistuella. Yksi poikittaisputkista kulki vaihdelaatikon kuorten, vaikkakaan ei itse vaihteiston läpi. Uusi alusta oli keveydestään huolimatta erittäin vääntöluja: Melin luonnehtii sitä kirjassaan (2003) sensaatioksi. Edeltäjän jäykät akselit oli korvattu edessä erillisjousituksella kaksin tukivarsin: tämä erillisjousitus oli esitelty ensi kertaa vuonna 1931 mallissa 170 (W15), ja suuri malli noudatti 540K:ssa jo toteutettua rakennetta. Tukivarret olivat kuitenkin esikuvaansa sirompia, ne oli taottu 770-mallissa erityisen taidokkaasti, ja niiden kumein varustetut tuhdit kiinnikkeet sallivat etupyörille pienen, tarkkaan laskelmoidun edestakaisen liikkeen mikä vaimensi niin jousituksen kuin ohjauksen kautta välittyviä iskuja. Vuonna 1940 etuakselistoon lisättiin vääntösauva. Takana W150 oli varustettu Daimler-Benz AG:n patentoimalla, hienostuneella De Dion- ja heiluriakselin yhdistelmällä, minkä esikuvana oli koemalliksi jääneen 540K (lang):in ratkaisu, ja mikä piti raidevälin ja pyörien pystykallistuksen vakiona koko joustoliikkeen matkalla (kuva; Schlumpf-museon W150-runko vuodelta 1938, jossa uudistukset näkyvät oivasti; sen Pullman-limusiinikori on 2017 vielä entisöitävänä). Akselistorakenteen vuoksi W150 kulki tehtaan dokumenteissa "Schwingachse"-merkinnällä erotuksena edeltäjän jäykistä "Starrachse"-akseleista. Kummatikin akselistot varustettiin kierrejousilla: takana pian valmistuksen alkamisen jälkeen vuonna 1939 yksinkertaiset kierrejouset muutettiin sisäkkäin oleviksi kaksois-kierrejousiksi, ja iskunvaimentimien kokoa kasvatettiin sekä etu- että taka-akselilla. Jarrut olivat hydraulitoimiset, jaettu kahteen erilliseen piiriin etu- ja taka-akselille, kun edeltäjässä oltiin vielä tyydytty mekaanisiin jarruihin. Jarrujärjestelmä käytti samankaltaista Bosch-Dewandre SG100S33-alipainetehostusta kuin 540 (W29) ja kaikkien pyörien kaksilla jarrukengillä oli omat työsylinterinsä: niissä huomioitiin 1930-luvun moottoriurheilussa saatu oppi. Vuoden 1939 muutokset koskivat myös tyyppi 770:n etujarruja, joita levennettiin, ja joissa oli kahdet ensiökengät: jarrutustuntuma voimistui ja jarrut ottivat kiinni pehmeämmin. Vain käsijarru jäi mekaaniseksi, ja se vaikutti takapyöriin. Painon noustua 900 kiloa olivat vanteet teräslevyä, ja kiinnitettyjä napaan keskuslukituksella. Kahdet vararenkaat oli sijoitettu tulipellin molemmin puolin koristeellisiin metallikoteloihin. Päivitysten jälkeen erillisjoustettu 770K ylitti W07:n ennestään erinomaiset ajo-ominaisuudet, ja oli ajettavuuden saralla paljon aikalaisiaan loistoautoja edellä. Poikkeuksellisen hyvät ajo-ominaisuudet olisivat aikanaan myös vuonna 1963 esitellyn Mercedes-Benz 600-mallin, ”Großer Mercedes” -tittelin perillisen, yksi hätkähdyttävimmistä erityispiirteistä.


title: Mercedes-Benz 770

text: Uudistunutta 770-mallia ei enää ehditty myydä siviilimarkkinoille kuin muutama kappale. Enin osa 88 valmistuneesta yksilöstä meni Saksan natsihallinnon ja puolustusvoimien, tai Saksan rinnalla taistelleiden maiden johtajistolle. Valtakunnankansleri Hitlerillä oli käytettävissään useita 770-autoja, ”yksi jokaisessa Saksan kaupungissa”: osa yhdysvaltalaisissa museoissa kernaasti ”Hitlerin Mersuksi” mainituista 770-yksilöistä on siis voinut todella kuulua Reichskanzlein laivastoon. Böömin ja Määrin valtakunnankomissaari Reinhard Heydrichin menehdyttyä Prahassa toukokuussa 1942 salamurhayrityksessä saamiinsa vammoihin päätti natsihallinto käynnistää "Aktion P"-nimen saaneen hankkeen, jonka tarkoitus oli toimittaa hallinnon ja sen liittolaisten keskeisille henkilöille panssaroidut virka-autot. Myös 770-mallista valmistettiin siksi vielä 20 kpl lisäsarja vuodesta 1942 aina tuotannon loppumiseen vuonna 1943 asti vahvasti panssaroituna versiona (Melin ei ole löytänyt valmistajan arkistosta koritunnusta W150 II, vaikkakin tunnus esiintyy monissa muissa lähteissä). Viimeiset 770-yksilöt tästä lisäsarjasta valmistuivat keväällä: kori oli vuorattu 18 mm teräslevyillä, lasit 40mm panssarilasia. W150:ssä kokoa 8.25 x 17 olleet renkaat muuttuivat 19 tuuman panssariteräksisille vanteille asennettua luodinkestävää, 20 ilmakammioon jaettua mallia, minkä rengasrakenteen vuoksi huippunopeus oli rajoitettu, 80 km/t. Kokonaispainon alentamiseksi vahvasti panssaroidun mallin lokasuojat olivat kevytmetallia, omamassan noustessa silti 4 780 kiloon.


title: Mercedes-Benz 770

text: Suomen marsalkka Mannerheim sai Saksan valtakunnankansleri Adolf Hitleriltä vuonna 1941 lahjaksi 770-auton korimallilla ”Offener Tourenwagen”. Se ei ollut syntymäpäivälahja, sillä marsalkka täytti 75 vuotta vasta kesäkuussa 1942: tuolloin ylipäällikkö sai syntymäpäivälahjaksi kolme Steyr 1500A Kommandeurwagen Kfz. 21-maastoautoa. Lahjoituksen taustoja ei ole pystytty selvittämään. Auto on säilynyt jälkipolville kiitos Yhdysvaltain ilmavoimien kenraali Lyonin arvokkaan kulttuurityön, ja mittavan entisöinnin jälkeen sen kunto on uuden veroinen. Jan Melin uhraa Marski-770:lle oman kappaleensa ensimmäisessä kirjassaan vuodelta 1985 (sivut 229-240), jossa hän selostaa seikkaperäisesti kyseisen autoyksilön historian. Se tilattiin alunperin 20.6.1939 bonnilaisen toimistotarvikealan suuryritys Soennecken AG-yhtiön johtaja Friedrich Soennecken nuoremmalle alustana 429317 (36:s 770-alusta, pois lukien kahdeksan alustan esisarja) ja korimallina "Cabriolet F" korinumerolla 200598, mutta sodan syttymisen vuoksi sen valmistus keskeytyi aina 27.6.1941 asti, jolloin korimalli muuttui Melinin ja Vesa Vartialan vuoden 2017 YLE-dokumentin aineistossa selvitetyllä tavalla Reichskanzlein tilauksesta panssaroiduksi "Offener Tourenwagen":iksi korinumerolla 200767. Tapahtumien kulku selittää miksi moni lähde ilmoittaa korimallin väärin alkuperäisen tilauksen mukaiseksi. Myös koristeellisemman, matalamman Cabriolet F:n ja edustavamman Offener Tourenwagenin väliset erot ovat pieniä, eli ne sekoitetaan helposti keskenään. Auto oli varustettu korin ja lasien panssaroinnilla, ja takaistuimen takana sijaitsi esiin kammettava panssariseinäke: panssarointi oli kuitenkin kevyempi kuin myöhemmissä "Aktion P"-yksilöissä. Korin pituus oli 5 980 mm ja leveys 2 050 mm hitusen W150-tietotaulukosta eroten, maavara 200 mm, omamassa 4 100 ja suurin sallittu massa 4 600 kiloa. Tässä korimallissa oli kolme istuinriviä, joista keskimmäinen muodostui kolmesta esiin taitettavasta erillisistuimesta, eli tarjolla oli enimmillään 7-8 istuinpaikkaa - istuimet olivat verhoiltuja paksulla huippulaatuisella nahalla. 770:n valmistuttua 15.11.1941 se ajettiin rekisteritunnuksen SS-02047 saaneena ensin Berliiniin luovutettavaksi Reichskanzleille, sitten Puolan alueella sijaitsevaan Rastenburgiin Wolfsschanze-päämajaan itsensä Führerin tarkastettavaksi, minkä jälkeen suuri Mercedes laivattiin Stettinistä Vaasaan joulukuussa 1941. Lahjan merkittävyyttä korostaa, että autoa saattoi Hitlerin henkilökohtainen autonkuljettaja Erich Kempka tehtävänään opastaa suomalaista henkilökuntaa monimutkaisen ajoneuvon tekniikkaan ja käyttöön. 770 ajettiin tämän jälkeen Vaasasta Mikkelin päämajaan, missä Kempka ja Wehrmacht-majuri Gerhard Engels luovuttivat sen marsalkka Mannerheimille 16.12.1941, auton esittelijänä toimiessa tehtaan tilaisuutta varten erikseen Milkkeliin lähettämä herra Katzenwald (Melin: hra Katzenwadell). Tämä tehtaan yhteyshenkilö kävisi sittemmin kolme kertaa Suomessa 770:n suuria määräaikaishuoltoja valvomassa, joskaan se ei Suomen aikanaan Melinin tiedoin vaatinut perushuoltoa suurempia töitä - edes katkojan kärkiä ei kuulu vaihdetun. Vuonna 1943 autoa kuitenkin päivitettiin valmistajan suosituksesta uudella 5-vaihteisella vaihteistolla, missä alkuperäisestä poiketen myös ensimmäinen vaihde oli synkronoitu: vaihtotyön Helsingissä suoritti vuoteen 1939 asti Mercedes-Benziä Suomessa edustanut Nikolajeff Oy, sillä uudella edustaja Veho Oy:llä ei tuolloin ollut vielä riittävää kokemusta ahtimella varustetuista Mercedes-malleista. Samalla auto sai uuden mittariston, eli siihenastinen ajomäärä nollautui. Marski itse piti uudesta väkivahvasta ajoneuvostaan ja oli siksi tarkka, ettei autoa kohdeltu kovakouraisesti, ja että se sai asianmukaista huoltoa. Melin kirjoittaa asianomaisten haastattelujen pohjalta esimerkiksi, että 770:n huolellinen pesu vaati peräti neljän tunnin työajan.


title: Mercedes-Benz 770

text: Marski-770:n väri näyttää kuvissa mustalta mutta on todellisuudessa syvän tummansininen, joskin auton lokasuojat on lakattu mustiksi. Auto saavutti nopeasta ajosta viehättyneen marsalkan suosion hänen käytössään olleiden, ja suuren Mercedeksen tavoin rekisteritunnuksella SA-1 varustettujen vuoden 1937 Mercedes-Benz 320 Cabriolet F (W142):n, vuoden 1938 Packard Twelve 1608 Touring Limousinen (ex Nils Dahlström/Suomi-Filmi Oy) ja vuoden 1939 Chrysler C-24 Custom Imperialin rinnalla. Tapaus, missä samaa rekisteritunnusta käytettiin neljässä ajoneuvossa samanaikaisesti, oli ainutkertainen, ja marsalkka Mannerheimin kuoleman jälkeen tunnus SA-1 jäädytettäisiin. Sään niin salliessa marsalkka taittoi 770:llän matkaa mielellään kangaskatto alas laskettuna. Kangaskatto suljettuna auton lämmityslaite kykeni ylläpitämään matkustamossa mukavaa lämpöä vielä 20 asteen pakkasillakin, ja kuljettajaa ajatellen Mercedes-Benz oli varustanut 770:n tuulilasiin puhaltavilla kuumailmasuuttimilla, mitkä pitivät jäänmuodostuksen kurissa. 770 oli alkuvuosina ahkerassa ympärivuotisessa käytössä, ja sillä ajettiin kaikissa keleissä lähes kaikenlaisilla teillä vaikeimpia taipaleita lukuun ottamatta. Marsalkan autonkuljettaja Kauko Ranta kertoo sen olleen paras auto jota hän oli koskaan ajanut. Mersun suorituskyky oli Packardia parempi, minkä vuoksi moottorin ahtimen kytkeminen päälle oli vain harvoin tarpeellista, esimerkiksi ohitustilanteissa, ja auton käytös oli erinomainen paitsi päällystetyllä tiellä myös soralla. Ainoastaan auraamattomat talvitiet tuottivat vaikeuksia raskaalle ja tavallista suuremman raidevälin omaavalle autolle. Tämä W150 oli kevyemmin panssaroitu kuin "Aktion P"-lisäsarjan vaunut, ja tehtaan suosittelema enimmäisnopeus sille oli 120 km/t, mutta muistiinpanot kertovat sen saavuttaneen eräissä tapauksissa 170 km/t nopeuksia. Erikoispolttoaine autoa varten tuotiin Saksasta Mikkelin päämajassa säilytettäväksi: autoyksilön kulutuslukemalla 27 l/100km sen 195 litran vetoinen säiliö salli noin 750 kilometrin ajot - pois lukien erillinen 20 litran varasäiliö - eli matkat oli suunniteltava huolella ennalta, jotta erikoispolttoainetta oli tarvittaessa saatavilla. Saksalainen "Motalin"-bensiini (hiilestä valmistettu ns. "Leuna"-bensiini lisättynä nakutusrajaa nostavalla rautapentakarbonyylillä) jätti moottoriin punertavia rautaoksidijäännöksiä. Kaikkina vuodenaikoina käytössä ollut 770 varustettiin talvisin lumiketjuilla, jotka kuluivat loppuun yhden noin 450 kilometrin edestakaisella matkalla Mikkelin päämajasta Helsinkiin. Renkaat taasen eivät olleet myöhemmän, raskaasti panssaroidun W150:n puhkeamatonta kammiomallia vaan tavalliset Continentalit, mutta Melin tietää kertoa tapauksesta missä sisärenkaan lävistänyt kavionaula ei johtanut sen räjähtämiseen, vaan ajo jatkui perille renkaan ehtimättä tyhjentyä kokonaan. Marskin 770:n varustukseen kuului tavaratilan mittojen mukaan tehtyjä varustelaatikoita, jotka auton nykyinen omistaja kenraali Lyon on pystynyt palauttamaan paikalleen niiden löydyttyä yhä alkuperäisten sisältöjensä kera Ruotsista, auton aiemmin omistaneiden tahojen varastoista. Laatikot ja niiden mahdollisesti täysin alkuperäinen sisältö esitellään Vesa Vartialan dokumenttifilmissä, eli tältäkin osin Lyon-perheen hoivissa oleva 770 lie huolellisten omistajien ja tapahtumien onnekkaiden oikkujen kautta ainutlaatuisen täydellinen historian myllerryksistä selvinneiden W150-yksilöiden joukossa.


title: Mercedes-Benz 770

text: Monen kaltaisensa tavoin "Hitler-Mersuksi" virheellisesti sanotun autoyksilön ja valtakunnankansleri Hitlerin polut kohtasivat tosiasiassa vain kaksi kertaa. Edellä kuvatusti Saksan johtaja suoritti lahjoitusauton luovutustarkastuksen Rastenburgin päämajassa joulukuussa 1941, ja tämän lisäksi hän vieraili kutsumatta Mannerheimin syntymäpäivänä 4.6.1942 marsalkan täyttäessä 75 vuotta. Auto vei Führerin ja hänet vastaan ottaneen presidentti Risto Rydin Immolan lentokentältä muutaman kilometriä sotilasjoukkojensa tarkistusmatkalla ollutta Mannerheimia kuljettaneelle junalle Imatran Kaukopään lähistölle, ja palautti valtionpäämiehet myöhemmin junan salonkivaunussa käydyn ja kuvatun neuvottelun jälkeen takaisin lentokentälle. Vanha filmimateriaali on tallentanut mittavan elämäntyön luoneen marsalkka Mannerheimin historiallisestikin tunnetun antipatian korpraali Hitleriä kohtaan oivasti, vanhan upseerin ja herrasmiehen ilmeen hirmuhallitsijaa kohtaan ollessa juuri niin kärsivä ellei avoimen halveksuva kuin hyvät käytöstavat vielä sallivat. Saksalle ja sen rinnalla erillisotaansa taistelleelle Suomellekin kävi sodissa huonosti. Marski ei enää halunnut käyttää isoa Mersua poliittisista syistä, sen käyttökin oli paitsi kallista myös huollon haastavuuden vuoksi hankalaa, ja suosi siksi V12-Packardiaan . Demobilisaatio joulukuussa 1944 tarkoitti, että suuresta Mercedeksestä vastannut Kauko Ranta jätti vastuun ylikersantti Oskar Nuotiolle, joka toimisi marsalkan autonkuljettajana hänen kuolemaansa asti. Presidentiksi noussut Mannerheim päätyi siksi varastoimaan 770:nsä vuosiksi 1945-1946. Luovuttuaan presidentin virasta maaliskuussa 1946 ja muuttaessaan Sveitsin Glioniin hän päätti antaa loistoautonsa myytäväksi Ruotsiin, koska hän oletti ostajan löytyvän siellä helpommin kuin Suomessa. Mersu laivattiin 27.1.1947 Tukholmaan, missä autoliike Gustaf Byrenius AB asetti sen näytteille liikkeeseensä Birger Jarlsgatanille. Tunnettu loistoautoharrastaja ja vuonna 1943 hankitun Mercedes-Benz 540K:n omistaja Gösta Sverdrup kiinnostui kohutusta suuresta Mercedeksestä jonka matkamittari osoitti ajomääräksi vain 10 000 kilometriä, ihastui siihen koeajolla, ja teki vaihtokaupat. 770 rekisteröitiin hänen nimiinsä 29.5.1947 jolloin se sai ruotsalaisen rekisteritunnuksen D 9626. Janoisa 770 osoittautui kuitenkin liian vaikeaksi ylläpitää Ruotsissa vielä tuolloin voimassa olleen polttoainesäännöstelyn takia, ja siksi Sverdrup myi sen jo syyskuussa 1947 kotikaupungissaan Eskilstunassa toimineelle autoliike Arne Gustafsson AB:lle. Suuri Mercedes oli tuloksetta esillä liikkeessä yhdeksän kuukauden ajan. Kun Mercedes ei löytänyt ostajaa, ja kun Ruotsissa vallitsi sodan jälkeen suuri pula niin teknisistä osista kuin niiden ulkomailta ostamiseen tarvitusta valuutasta, se joutui viimein vaihtokaupan välineeksi: ruotsalaisyhtiö Bildels AB osti sen Gustafssonilta ja myi sen sitten Yhdysvaltoihin osamaksuna suuresta kuulalaakerikaupasta. Auto ajettiin Eskilstunasta Göteborgiin laivattavaksi 18.6.1948 M/S Stockholmille matkalleen Atlantin yli. Auton ja Jan Melinin polut kohtasivat kenties juuri kyseisen siirtoajon aikana 1948, kun silloin 11-vuotias Melin näki sen pysäköitynä väenpaljouden keskelle Alingsåsin torilla: kokemus innosti hänet sittemmin nousemaan erääksi Interbellumin ja maailmansodan aikaisten 8-sylinteristen Mercedesten parhaimmista asiantuntijoista.


title: Mercedes-Benz 770

text: Marskin Mercedes saapui New Yorkiin 28.6.1948 suuren kohun keskelle, sillä yhdysvaltalaiset sanomalehdet ja radioasemat olivat saaneet vihiä maahan saapuvasta "Hitlerin Mersusta". Tuo perätön tieto seurasi autoa pitkään, kenties tarkoitushakuisestikin, sillä auton ostanut ja kuulalaakerikaupassa osapuolena ollut chicagolainen liikemies Christopher Janus asetti 770:n esille ensin New Yorkin Rockefeller Centeriin, ja se lähti viimein kiertämään näyttelyitä muuallakin Yhdysvalloissa - Vesa Vartialan dokumentissa kenraali Lyon kertoo auton olleen tämän ajanjakson perua koristeltu erinäisillä täysin asiaan kuulumattomilla hakaristimerkeillä ja -standaareilla. Vuonna 1951 Marski-770 sai myös roolin Hitlerin paraatiautona elokuvassa "Rommel, erämaan kettu", missä marsalkka Erwin Rommelia näytteli James Mason. Seuraavat yli kolme vuosikymmentä uljas 770 joutui lukemattomien omistajien kierteeseen, josta Anssi Juutilainen on koostanut listan TÄHDELLISET-lehden Mannerheim-770:n kertomuksen osassa 2, ja tällä ajanjaksolla se joutui ikävän vandalismin kohteeksi. Tarina päättyi kuitenkin onnekkaasti, sillä jo huonokuntoisena ennätyksellisiä huutokauppahintoja saavuttanut, yhä "Hitlerin Mersuna" kaupusteltu vaunu päätyi vuonna 1984 maailmansodan jälkeen kiinteistöalalla valtavan omaisuuden luoneen kenraali William Lyonin omistukseen. Laajan autokokoelman omistava Lyon selvitti 770:n todellisen historian, ja se sai osakseen pitkällisen (lopulta 20 vuotta kestäneen) täysentisöinnin, minkä kuluessa sen alkuperäisiä varusteita kuten esimerkiksi Notek-"sotavalo" (müncheniläisen valmistaja Nova-Technik GmbH:n nimen kontraktio) ja tavaratilkan tarvikelaatiot pystyttiin hankkimaan takaisin. Entisöintityö oli aluksi kenraali Lyonin luottomies Richard Martinin käsissä, mutta hänen siirryttyä eläkkeelle vuonna 2005 työ jatkui Randy Eman, johtavan Duesenberg-autojen asiantuntijan ohjauksessa: vuonna 1994 aloitettu suuri työ valmistui kokonaisuudessaan vasta vuonna 2014. Uuden veroiseksi palautettuna se on nyt osa Lyon-perheen yksityiskokoelmissa Coto de Cazassa, Kaliforniassa. Yksityiskokoelmaan kuuluu täysin entistettynä myös Iranin kruununprinssi Mohammed Reza Pahlaville vuonna 1940 valmistunut 770 (W150) Cabriolet B-korilla. Vehon 75-vuotisjuhlaa varten ja sen rahoittamana tunnettu pienoismallinrakentaja Eero Kumanto valmisti Marskin 770:stä huipputarkan pienoismallin, mikä on joulukuusta 2014 lähtien ollut esillä Mannerheim-museossa. Mannerheimin autoista Marmon E-75 on TAK:n hoivissa läpikäynyt entisöinnin, Flint-avoauto Vehoniemen automuseossa, Packard Twelve ja Chrysler Imperial (samanlainen, sillä Marskin käytössä ollut auto romutettiin autohistorioitsija Mika Jaakkolan ansiokkaan selvitystyön perusteella (ks. MOBILISTI-lehden 4/2018 laajempi juttu) Lapualla vuonna 1962 loppuun ajettuna) edellä viitatusti suomalaisessa yksityisomistuksessa, mutta myös muita hänen omistamia tai käytettävissä olleita autojaan on kenties säilytetty jälkipolville.


title: Mercedes-Benz 770

text: Sodan edetessä korkeaoktaanista lentomoottori-polttoainetta vaatineet raskaat 770:t olivat logistinen painajainen: usea niistä jäi sodan loppuvaiheessa niille sijoilleen missä polttoaine oli loppunut, koska täydennystä ei bensiinipulan vuoksi kerta kaikkiaan enää ollut saatavilla. Lukuisat 770-yksilöt joutuivat siksi miehitysjoukkojen käsiin, esimerkiksi Ottawan Canadian War Museumin kokoelmiin (ei enää esillä vandalismin vuoksi) päätynyt ”Hitlerin Großer”, ja kulkeutuivat sotasaaliina Yhdysvaltioihin tai Neuvostoliittoonkin. Monilla sodan jälkeen hyljeksityillä isoilla Mercedes-Benzeillä oli samankaltainen kohtalo kuin Marski-770:lla: vaikkapa Norjan vihatun miehitysajan nukkehallitsija Vidkun Quislingin käytössä ollut 770-malli kuuluu romutetun (Norsk Motorveteran-lehden lyhyt juttu; automiestietona romuttamossa Lugnvikissä, Ruotsin Östersundin kupeessa), koska se ei tarinan mukaan ollut sodan jälkeen mennyt kaupaksi edes 50 NKR:n hinnalla. Norjaan jäänyt, kenraali Nikolaus von Falkenhorstin käytössä sodan aikana ollut 770-yksilö taas luovutettiin Norjan kuningashuoneelle, ja oli käytössä mm. vuonna 1955 nuoren kuningatar Elisabet II:n vieraillessa Norjassa, mutta jäi vuonna 1968 kuninkaallisen kaartin Rolf Pettersenin hoiviin ja myytiin sittemmin 1970-luvun lopulla Yhdysvaltoihin, missä auto on saanut mm. vuoden 2003 Pebble Beachin Concours d`Elegancessa parhaan entisöimättömän ajoneuvon palkinnon, ja on nyt sijoitettuna yksityiseen "Bahre Collection"-autokokoelmaan Paris Hills`issa Yhdysvaltain Maine-osavaltiossa. Valtakunnankomissaari Josef Terbovenin virka-auto Norjassa taas ei ollut mallia 770K kuten monesti esitetään, vaan kyseessä kuuluu olleen "Aktion P":n aikana 1942-43 sarjansa viidentenä autoyksilönä valmistettu, panssaroitu 540K alustanumerolla 408382. Se romutettiin alla mainitun lähteen mukaan Ruotsin Göteborgissa loppuun ajettuna vuonna 1959, kenties autoon sisältyneiden arvokkaiden metallien vuoksi.


title: Mercedes-Benz 770

text: Marsalkka Mannerheimin tavoin usea muukin halitsija tai ajanjakson johtohahmo sai 770-auton lahjoituksena Saksalta: tallella on kenraali Francisco Francon yksilö Madridin kuninkaallisessa El Pardossa Espanjassa, ja Tšekkoslovakian presidentti Emil Háchan sodan jälkeen vuonna 1952 uuden Sodomka-korin saanut 770 (W150) Prahan teknillisessä museossa. Myös Turkin tasavallan perustajan ja presidentti Kemal Atatürkin läheisen avustajan ja seuraajan, presidentti Ismet Inônün lahja-770 (W150) on säilynyt jälkipolville yksityiskokoelmassa. Portugalin valtion turvallisuus- ja valvontapoliisin PVDE itsevaltias António de Oliveira Salazarille vuonna 1937 attentaattiyrityksen jälkeen ostama panssaroitu 770 (W07) taas on esillä Museu do Caramulo-museossa. Museoituja 770 (W150)-yksilöitä on mm. Jordanian kuninkaallisessa museossa Ammanissa, Malartre-museossa Rochetailléssa Ranskassa, ja Southward-museossa Uuden-Seelannin pääkaupungin Wellington läheisyydessä. Sodan jälkeen runsaslukuisesti Yhdysvaltoihin viedyistä 770-yksilöistä enää kolme on Vartialan dokumentin tiedoin säilynyt maassa, kun aiemmin maassa olleita yksilöitä on ostettu takaisin Eurooppaan. Historian kuohuista näihin päiviin asti säilyneiden 770-yksilöiden kokonaismäärä on valitettavasti yhä arvailujen varassa monen omistajan pitäessä omaisuutensa julkisuudelta piilossa. Paikkansa pitävän, ajantasaisen luettelon laatiminen säilyneistä 770-yksilöistä olisi siksi haasteellinen tehtävä.


title: Mercedes-Benz 770

text: Daimler-Benz AG ryhtyi vuonna 1937 suunnittelemaan seuraajamallia tyypille 770, mikä varustettaisiin V12-moottorilla. Oletettavasti taustalla oli tuttu rivaliteetti Rolls-Roycen kanssa, eli uutuus olisi vastaus vuodesta 1936 alkaen tarjottuun Rolls-Royce Phantom III-malliin, jossa on V12-moottori. Projekti jakautui kahteen versioon: lyhyen akselivälin mallin "600K (kurz)" tunnuksella W157 oli tarkoitettu korvaavan urheilumalli 540K:n eri varianteissaan, kun taas pitkän akselivälin malli "600K (lang)" tai sittemmin 600V (V = "verlängert", pidennetty) tunnuksella W148 korvaisi edustusmallin 770K. Kummastakin valmistettiin koeautoja: erään kuvilla kummankin prototyypeistä varustetun lähteen mukaan 770:n korvaavasta 600V:sta M148-moottorilla valmistui 1941 ja 1942 yhteen laskettuna 12 koeautoa, joiden akseliväli oli 3 780 tai 3 880 mm, sekä 540K:n korvaavasta 600K:sta M157-moottorilla samoin 12 koeautoa, joiden akseliväli oli 3 280 tai 3 715 mm. Mercedes-Benz mallihistorian tutkija Werner Oswald (via Wiedmaier) tietää koeautoja valmistuneen kaikkinensa 32 kappaletta eri alusta- ja korivariaatioilla, mutta hän lukee varmaankin mukaan 540K:n pohjalta vuodesta 1937 rakennetut moottorimuulit. 600K- ja 600V-koeautojen korit olivat konservatiivisia, mutta autot olivat madaltuneet, ja joissain koeautoissa etulyhdyt oli upotettu virtaviivaisemmin etulokasuojiin aikaisempien erillislyhtyjen sijaan. Koeautojen tarkasta lukumäärästä vaikuttaa lähteissä olevan erimielisyyttä (Oswaldin 8 kpl lisämäärä), eikä ainuttakaan V12-koeautoa ole tiettävästi säilynyt sodan melskeistä nykypäivään asti. Sen sijaan yksi V12-koemoottoreista on säilynyt Voll & Ruhrbeck-korilla varustetussa vuoden 1939 Mercedes-Benz 540K Cabriolet C:ssa.


title: Mercedes-Benz 770

text: V12-automoottorit M148 ja M157 olivat ensimmäiset lajiaan Daimler-Benz AG:lle, iskutilavuudeltaan 6 020 cm³ (sylinterihalkaisija 82 x isku 95 mm), sylinterikulma 80 astetta, ja ratasvetoinen nokka-akseli V-laaksossa käytti kannen yläpuolisia venttiilejä. Sylinteriryhmät ja lohko olivat valurautaa, ja moottorin kummassakin versiossa puristussuhde oli sama 6,3:1 - vahvarakenteisena tuo moottori kesti saman puristussuhteen myös Roots-ahtimella varustetussa M157-versiossa. Teholukema M148:ssa oli 170 hevosvoimaa (DIN) kierrosluvulla 3 600 väännön ollessa 39,4 mkp 2 000 kierroksella, kun taas M157 tarjosi 155/240 hevosvoimaa (ahdin pois/päällä) sekä selvästi nousseen 57,5 mkp:n väännön kierrosluvulla 2 200 ahdin kytkettynä. Muutama pitkän akselivälin 600V kuuluu saaneen ahdetun M157-moottorin koemielessä. Kummankin moottorin kanssa käytettiin neljän vaihteen ja "Schnellgang"-ylivaihteen vaihteistoa. Japanin hyökättyä 7.12.1941 Yhdysvaltain Pearl Harbor-tukikohtaan sen liittolainen Saksa julisti osaltaan sodan Yhdysvalloille, minkä seurauksena siviilikäyttöön tarkoitettujen ajoneuvojen valmistusta karsittiin tuotantokapasiteetin vapauttamiseksi sotatarvikkeille. Prestiisimallien 600K/600V osalta kehittelyn keskeytyspäätös tehtiin 22.3.1942 Adolf Hitlerin ja sotatuotantoa johtaneen Albert Speerin tapaamisessa. Mielenkiintoisesti myös Yhdysvalloissa ajoneuvotuotanto siviilikäyttöön keskeytettiin vuosien 1942-1945 ajaksi sotaponnisteluiden vuoksi.


title: Mercedes-Benz 770

text:
V12-moottoriprojektin rinnalla tehdas valmisti myös kourallisen 540K:n (W29) 400 cm³ laajennetulla 8-sylinterisellä moottorilla ollutta 580K-koeautoa (W129) vuosina 1939-1940. Korimallit olivat joko Sport Coupé tai Sport Roadster, mutta sodan syttymisen vuoksi tätä 600-sarjan vaihtoehtoakaan ei otettu sarjatuotantoon). Ainakin yksi 580K-koeautoista on säilynyt nykypäiviin asti.
Alla oleva lista kuvastaa 1920-luvun (”Roaring Twenties”) lopulla vallinnutta talousoptimismia, mikä ilmeni lyhytaikaisena monisylinterivillityksenä (8, 12 tai jopa 16 sylinteriä) hyvin suurikokoisissa loistoautomalleissa. Moni niistä ehti markkinoille kuitenkin vasta 1930-luvun alussa maailman jo syöksyttyä syvään talouslamaan. Vaikea aika, ja sitä seurannut toinen maailmansota tarkoittivat loppua monelle pienelle loistoautojen valmistajalle, ja samalla merkittävää kulttuurimuutosta loistoautomarkkinoilla – esimerkiksi 1930-luvulla loistoautojen koreja asiakkaiden toiveiden mukaan räätälöineiden yritysten katoamista. Luettelo erittäin suuren iskutilavuuden omanneista 1930-luvun loisotautomalleista lyhyiden esittelyiden kera taustoittaa, miksi Daimler-Benz päätyi kilpailutilanteessa valmistamaan suurikokoista 770-Mercedestä.


title: Volframidioksidi

text: Volframidioksidi eli volframi(IV)oksidi (WO) on volframi- ja oksidi-ionien muodostama epäorgaaninen ioniyhdiste.


title: Volframidioksidi

text: Huoneenlämpötilassa volframidioksidi on ruskeaa kiteistä tai jauhemaista ainetta. Yhdiste on liukenematonta veteen sekä emäksiin ja hapettamattomiin happoihin. Typpihappo sen sijaan hapettaa sen volframitrioksidi ja myös muut hapettimet muodostavat yhdisteestä trioksidia. Kuumennettaessa voimakkaasti volframidioksidia se disproportioituu metalliseksi volframiksi ja volframitrioksidiksi. Yhdisteen alkeiskoppi on monokliininen ja kiderakenne on vääristynyt rutiilirakenne. Volframidioksidi johtaa melko hyvin sähköä ja on paramagneettista.


title: Volframidioksidi

text: Volframidioksidia voidaan valmistaa pelkistämällä volframitrioksidia vedyn avulla noin 900 °C:n lämpötilassa.


title: Hasu (1921)

text: Hasu () oli keisarillisen Japanin laivaston Momi-luokan hävittäjä, joka oli palveluksessa toisessa maailmansodassa.


title: Hasu (1921)

text: Alus tilattiin Uraga Dock Companyltä. Sen köli laskettiin 2. maaliskuuta 1921 ja alus laskettiin vesille vielä saman vuoden lopulla 8. joulukuuta. Alus otettiin palvelukseen 31. heinäkuuta 1922.


title: Hasu (1921)

text: Tyynenmeren sodan alkaessa alus kuului Kiinan aluelaivaston Shanghain alueen tukikohtajoukkoihin yhdessä sisaralustensa "Kurin" ja "Tsugan" kanssa. Aluksen tehtävänä oli suojata meriliikennettä ja yhteyksiä Kiinan rannikolla ja Jangtsella, minkä sen matala syväys mahdollisti. "Hasu" ja tykkivene "Toba" upottivat 8. joulukuuta 1941 Britannian kuninkaallisen laivaston tykkivene "HMS Peterelin" Shanghaissa. Sodan alun tapahtumien jälkeen alus sisaraluksineen partioi vuoden 1943 Shanghain edustalla sekä suojasi saattueita Shanghain ja Makon välillä.


title: Hasu (1921)

text: Vuonna 1944 alusten toiminta-alue laajeni käsittämään Formosan ja Filippiinit. "Hasu" osui miinaan 2. elokuuta Jangtsella, mikä jätti aluksen liikuntakyvyttömäksi. Alukselle tehtiin hätäkorjaukset Shanghaissa syyskuun loppuun mennessä, minkä jälkeen se siirrettiin Hongkongiin. Alus sai lisävaurioita Yhdysvaltain laivaston TF38:n lentokoneiden hyökätessä Hongkongiin. Alus palasi Shanghaihin, jossa sen vaurioiden korjaaminen saatiin päätökseen 20. maaliskuuta 1945.


title: Hasu (1921)

text: Alus palasi "Kurin" kanssa suojaamaan saattueita Etelä-Kiinan merelle, kunnes etenevät liittoutuneiden joukot pakottivat luopumaan saattuereiteistä. Alukset vetäytyivät 25. kesäkuuta Tsingtaoon suojaamaan Pohjois-Kiinan rannikon liikennettä.


title: Salome (täsmennyssivu)

text: Salome tai Salomé voi tarkoittaa seuraavia:


title: Teatre-Museu Dalí

text: Teatre-Museu Dalí on taiteilija Salvador Dalín kotikaupunkiinsa Figueresiin, Kataloniaan perustama museo. Se tarjoaa kävijälle kokonaisuuden, joka valottaa Dalín maailmankatsomusta ja elämäntyön perustaa, ja siihen sisältyy paljon viittauksia taiteilijan elämään.


title: Teatre-Museu Dalí

text: Dalí alkoi kaavailla museon perustamista 1960-luvulla. Museo rakennettiin vanhaan kaupunginteatteriin, jossa Dalín töitä oli ollut 56 vuotta aiemmin ensi kertaa julkisesti nähtävillä. Dalí suunnitteli rakennuksen muutostyöt ja sisustuksen yhdessä arkkitehti Pérez Piñeron kanssa, joka kuoli juuri ennen töiden valmistumista. Museo avattiin 23. syyskuuta 1974.


title: Teatre-Museu Dalí

text: Museo on itsessään surrealistinen taideteos, jolla on erikoinen julkisivu. Keskussalin yllä on suuri kupoli, ja kattoa koristavat rivit jättimäisiä munia. Sisäänkäynnin edessä olevan pienen esipihan Dalí omisti katalonialaisille filosofeille Francesco Pujolsille ja Raimundus Lullukselle. Sisältä museo on sokkelomainen.


title: Teatre-Museu Dalí

text: Museon kokoelmissa on paljon öljymaalauksia, joista osa on Dalín parhaita töitä. Museossa on myös esimerkiksi stereoskooppisia teoksia ja installaatioita Dalín myöhäistuotannosta sekä suuria seinämaalauksia. Kokoelmissa on lisäksi useita arvoituksellisia ja kalliita esineitä, kuten myös tuikitavallisia löytöesineitä.


title: Teatre-Museu Dalí

text: Dalí haudattiin museoon vuonna 1989. Leposijan merkkinä on pieni ja koruton muistolaatta.


title: Teatre-Museu Dalí

text: Museossa vieraili vuonna 2014 noin 1,3 miljoonaa kävijää, ja se on Espanjan suosituin yksityinen museo.


title: Kuri (1920)

text: Kuri () oli keisarillisen Japanin laivaston Momi-luokan hävittäjä, joka oli palveluksessa toisessa maailmansodassa.


title: Kuri (1920)

text: Alus tilattiin Kuren laivastontelakalta. Sen köli laskettiin 5. joulukuuta 1919 ja alus laskettiin vesille 19. maaliskuuta 1920. Alus otettiin palvelukseen kuukautta myöhemmin 30. huhtikuuta.


title: Kuri (1920)

text: Tyynenmeren sodan alkaessa alus kuului Kiinan aluelaivaston Shanghain alueen tukikohtajoukkoihin yhdessä sisaralustensa "Hasun" ja "Tsugan" kanssa. Aluksen tehtävänä oli suojata meriliikennettä ja yhteyksiä Kiinan rannikolla ja Jangtsella, minkä sen matala syväys mahdollisti. "Kuri" avusti joukkojen laivauksissa Filippiineille sekä Manilan ja Corregidorin saarrossa. Sodan alun tapahtumien jälkeen alus sisaraluksineen partioi vuoden 1943 Shanghain edustalla sekä suojasi saattueita Shanghain ja Makon välillä.


title: Kuri (1920)

text: Vuonna 1944 alusten toiminta-alue laajeni käsittämään Formosan ja Filippiinit. Alus suojasi "Hasun" kanssa saattueita Etelä-Kiinan merellä, kunnes etenevät liittoutuneiden joukot pakottivat luopumaan saattuereiteistä. Alukset vetäytyivät 25. kesäkuuta Tsingtaoon suojaamaan Pohjois-Kiinan rannikon liikennettä. Sotatoimien päätyttyä alus antautui liittoutuneille. Se osui miinaan 8. lokakuuta 1945 lähellä Pusania Korean rannikolla. Alus romutettiin vuonna 1946.


title: Fast & Furious 8

text: Fast & Furious 8 () (tunnetaan myös nimellä Fast 8 tai Furious 8) on vuonna 2017 ensi-iltansa saanut toimintaelokuva, jonka ohjaaja on F. Gary Gray ja käsikirjoittaja Chris Morgan. Se on "Hurjapäät"-elokuvasarjan kahdeksas osa. Elokuvassa näyttelevät muun muassa Vin Diesel, Michelle Rodriguez, Dwayne Johnson, Tyrese Gibson, Chris Bridges, Lucas Black, Kurt Russell ja Jason Statham.


title: Fast & Furious 8

text: Kahdeksannen osan suunnitelmat paljastuivat maaliskuussa 2015, kun Diesel esiintyi "Jimmy Kimmel Live!" -ohjelmassa ja ilmoitti, että elokuva voisi sijoittua New Yorkiin. Elokuvan valmistelut alkoivat heti "Fast & Furious 7:n" (2015) elokuvan ensi-illan jälkeen Dieselin, Morganin ja tuottaja Neal H. Moritzin allekirjoitettua uuden sopimuksen. F. Gary Gray, joka on ohjannut elokuvan "Straight Outta Compton" (2015), ilmoitti lokakuussa 2015 ohjaavansa elokuvan James Wanin sijasta, joka oli ohjannut edellisen elokuvan. Kuvaukset alkoivat maaliskuussa 2016 Myvatnissa, Islannissa. Muita kuvauspaikkoja ovat muun muassa Kuuba, Atlanta, Cleveland ja New York.


title: Fast & Furious 8

text: "Fast & Furious 8" on ensimmäinen sarjan elokuva, lukuun ottamatta elokuvaa "" (2006), jossa ei ole mukana Paul Walker. Hän kuoli auto-onnettomuudessa 30. marraskuuta, 2013.


title: Fast & Furious 8

text: Elokuva tuli ensi-iltaan Suomessa 12. huhtikuuta 2017.


title: Riadin lentotukikohta

text: Riadin lentotukikohta (ICAO: OERY) on Saudi-Arabian kuninkaallisten ilmavoimien tukikohta lähellä Riadia. Lentotukikohtaa käyttivät myös kaupalliset lennot, kunnes Riadin Kuningas Khalidin kansainvälinen lentoasema valmistui vuonna 1982.


title: Martti Haukioja

text: Martti Haukioja (s. 6. lokakuuta 1999) on suomalainen jalkapalloilija, joka edustaa Serie A:ssa pelaavaa Chievo Veronaa.


title: Martti Haukioja

text: Vasemman laitapuolustajan tai topparin paikalla pelaava Haukioja aloitti jalkapalloilun Hämeenlinnan Jalkapalloseurassa, josta hän siirtyi 12-vuotiaana Tampereen Ilvekseen. Hän teki Ilveksen kanssa kolmivuotisen sopimuksen tammikuussa 2016. Haukioja debytoi Veikkausliigassa 16-vuotiaana saman vuoden elokuussa, mutta pelasi kauden pääosin Ilveksen juniori- ja reservijoukkueissa. Kaudella 2017 hän oli kolmen kuukauden ajan lainalla FC Jazzissa. Elokuussa 2017 Haukioja teki vuoden pituisen sopimuksen Chievo Veronan kanssa.


title: Martti Haukioja

text: 1999-ikäluokan maajoukkueessa Haukioja esiintyi ensimmäisen kerran U-18-ottelussa Turkkia vastaan maaliskuussa 2016.


title: Tsuga (1920)

text: Tsuga () oli keisarillisen Japanin laivaston Momi-luokan hävittäjä, joka oli palveluksessa toisessa maailmansodassa.


title: Tsuga (1920)

text: Alus tilattiin Ishikawajiman telakalta. Sen köli laskettiin 5. maaliskuuta 1919 ja alus laskettiin vesille 17. huhtikuuta 1920. Alus otettiin palvelukseen kaksi kuukautta myöhemmin 20. kesäkuuta.


title: Tsuga (1920)

text: Tyynenmeren sodan alkaessa alus kuului Kiinan aluelaivaston Shanghain alueen tukikohtajoukkoihin yhdessä sisaralustensa "Hasun" ja "Kurin" kanssa. Aluksen tehtävänä oli suojata meriliikennettä ja yhteyksiä Kiinan rannikolla ja Jangtsella, minkä sen matala syväys mahdollisti. "Tsuga" tuki Hongkongin valtausta. Sodan alun tapahtumien jälkeen alus sisaraluksineen partioi vuoden 1943 Shanghain edustalla sekä suojasi saattueita Shanghain ja Makon välillä.


title: Tsuga (1920)

text: Aluksen juuri saavuttua toukokuun alussa vuonna 1944 saattueen mukana Shanghaista Manilaan se sai määräyksen saattaa "Hatsushimon" kanssa uuden tankkerin "Hayasuin" Davaoon. Osasto liitettiin amiraali Ozawan 1. tukiryhmään, jonka mukana "Tsuga" osallistui kesäkuussa Filippiinienmeren taisteluun. Alus joutui Yhdysvaltain laivaston ilmavoimien lentokoneiden hyökkäyksen kohteeksi 20. kesäkuuta, mutta se selvisi vaurioitta. Kaksi sen suojaamaa alusta "Hayasui" ja "Seiyomaru" saivat pommituksessa osumia ja "Seiyomaru" jouduttiin upottamaan.


title: Tsuga (1920)

text: Alus viipyi tukiryhmän mukana Balikpapanista Manilan ja Takaon kautta Saseboon, jonne osasto saapui 4. elokuuta. Sasebossa alus vapautettiin tukiryhmästä ja se palasi saattuepalvelukseen Kiinanmerelle. Yhdysvaltain laivaston lentokoneet upottivat aluksen 15. tammikuuta 1945 Makolla.


title: Samsung Galaxy A8

text: Samsung Galaxy A8 on Samsungin 14. heinäkuuta 2015 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä.


title: Samsung Galaxy A8

text: Samsung Galaxy A8 -älypuhelimessa on 5,7-tuumainen näyttö Full HD-resoluutiolla. Laite on vain 5,9 mm ohut.


title: Samsung Galaxy A8

text: Laitteesta löytyy Samsungin oma Exynos 5 Octa-prosessori. Laitteessa on 2 Gigatavua RAM-muistia ja 32 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.


title: Samsung Galaxy A8

text: Laitteessa on 16 Megapikselin takakamera. Etukameran tarkkuus on puolestaan 5 Megapikseliä.


title: Samsung Galaxy A8

text: Videokuvaus voidaan tehdä 1080p (Full HD) -resoluutioilla 30fps.


title: Samsung Galaxy A8

text: Julkaisuhetkellä laitteessa oli esiasennettuna Android 5.1 "Lollipop".


title: Samsung Galaxy A8

text: Myöhemmin laitteeseen on tullut päivitys Android 6.0 "Marshmallow" -versioon.


Samsung Galaxy A8


title: Pyhän Pietarin kirkko (Malmö)

text:
Pyhän Pietarin kirkko on keskiaikainen kirkko Malmössä. Se on Lundin hiippakunnan Pyhän Pietarin seurakunnan kirkko. Rakennustyöt aloitettiin 1300-luvulla.
Kirkko on kolmilaivainen basilika, jossa on poikkilaiva. Nykyinen kirkko on vihitty kahdelle apostolille, Pietarille ja Paavalille, "Ecclesia beatorum Petri et Pauli apostolorum".


title: Juha Soisalo

text: Juha Heikki Soisalo (16. toukokuuta 1941 Helsinki – 24. elokuuta 2016 Hanko) oli suomalainen taidemaalari.


title: Juha Soisalo

text: Soisalo opiskeli Taideteollisen oppilaitoksen graafisella osastolla 1961–1963 ja 1967. Graafikko Soisalo aloitti maalausuransa 1961, edustaen konstruktivistista abstraktia taidesuuntaa ja käyttäen kirkkaita värejä ja vahvoja kontrasteja. Vuosikymmenen lopulla hänen teoksissaan saattoi nähdä poptaiteen piirteitä ja jo sitä ennen hän kokeili myös kineettistä taidetta. ”Epävärien mestari” Soisalon teokset tulivat ajan myötä, esimerkiksi väritelevision yleistyessä, osaksi ihmisten kokemaa modernia kontrastien sävyttämää kokemusmaailmaa.


title: Juha Soisalo

text: Taidemaalari ja -graafikko Pentti Melanen (1917–2003) oli Soisalon eno.


title: Scuderia Toro Rosso STR8

text: Scuderia Toro Rosso STR8 oli italialaisen Formula 1 -talli Toro Rosson käyttämä auto kaudella 2013. Autolla kilpailivat ranskalainen Jean-Éric Vergne ja australialainen Daniel Ricciardo. Testikuljettajana toimi Daniil Kvjat, joka pääsi ajamaan Yhdysvaltain GP:n ja Brasilian GP:n perjantain ensimmäisissä vapaissa harjoituksissa.


title: Erdentempel

text: Erdentempel on saksalaisen metalliyhtye Equilibriumin neljäs studioalbumi, joka julkaistiin 6. kesäkuuta 2016.


title: Seppo J. Tanninen

text: Seppo J. Tanninen (s. 9. kesäkuuta 1948 Alavus) on suomalainen Seinäjoella asuva taidemaalari, mutta myös runoilija.


title: Seppo J. Tanninen

text: Tanninen opiskeli Suomen taideakatemiassa 1968-1970. Hänet tunnetaan geometrisen taiteen piirissä sekä euklidisten että epäeuklidisten geometristen muotojen taitajana, mutta myös harvinaisten värien ja kontrastien hyödyntäjänä. Tanninen on osallistunut useisiin näyttelyihin Suomessa ja ulkomailla ja hänen taideteoksiaan on sekä julkisissa että yksityisissä kokoelmissa.


title: Seppo J. Tanninen

text: Tannisen runoja on julkaistu seuraavissa teoksissa:


title: Contact Forum

text: Contact Forum on Suomen suurin ja vanhin yksipäiväinen rekrytointitapahtuma korkeakouluopiskelijoille ja valmistuneille. Kuuden opiskelijajärjestön omistama CF-opiskelijamessut Oy on järjestänyt messut vuodesta 1986 alkaen.


title: Contact Forum

text: Messuilla vierailee vuosittain noin 5000 opiskelijaa ja 90 näytteelleasettajaa. Se järjestetään Helsingin Messukeskuksessa. Aikaisemmin messut on järjestetty Kaapelitehtaalla.


title: Contact Forum

text: Tapahtuma kokoaa yhteen eri alojen opiskelijoita, yrityksiä ja järjestöjä. Messuilla yritykset ja järjestöt pääsevät rekrytoimaan korkeakouluopiskelijoita ja nostamaan työnantajaprofiiliaan opiskelijoiden keskuudessa. Opiskelijoille ja valmistuneille messut tarjoavat mahdollisuuden tutustua yritysten ja järjestöjen tarjoamiin uramahdollisuuksiin. Tämän lisäksi kävijät voivat muun muassa osallistua CV-klinikkaan ja kuunnella ajankohtaisia puhujia.


title: Markku Kulomaa

text: Markku Kulomaa (s. 29. kesäkuuta 1949 Helsinki) on molekyylibiologi ja emeritusprofessori. Hän on toiminut Jyväskylän yliopistossa molekyylibiologian professorina 1988–2004 ja sen jälkeen Tampereen yliopistossa lääketieteellisen teknologian ja bioteknologian professorina 2005–2015.


title: Markku Kulomaa

text: Markku Kulomaa opiskeli biotieteitä Turun yliopistossa valmistuen filosofian kandidaatiksi 1977 ja lisensiaatiksi 1982. Vuosina 1977–81 hän opiskeli jatko-opiskelijana Tampereen yliopistossa. Hän väitteli tohtoriksi 1982 Turun yliopistossa.


title: Markku Kulomaa

text: Valmistuttuaan Kulomaa työskenteli tutkijana Tampereen yliopistossa. Hän toimi Suomen Akatemian tutkimusassistenttina 1982–1984. Sen ohella hän työskenteli post doc-tutkijana Baylor College of Medicinessa Houstonissa 1982–1985. Palattuaan Suomeen 1985–1988 hän oli Suomen Akatemiassa nuorempana tutkijana. Vuodesta 1987 hän oli Tampereen yliopiston molekyylibiologian dosentti.


title: Markku Kulomaa

text: Vuonna 1988 Jyväskylän yliopisto nimitti Kulomaan molekyylibiologian määräaikaiseksi professoriksi kaudelle 1988–1992. Kulomaa hoiti virkaa osa-aikaisesti. Päätoimisesti hän työskenteli 1989–1994 erikoistutkijana Tampereen yliopistossa.


title: Markku Kulomaa

text: Molekyylibiologian professuurin perustaminen Jyväskylään liittyi Jyväskylän yliopiston hankkeeseen, jossa avattiin uusia soveltavan luonnontieteen koulutuslinjoja. Molekyylibiologia oli eräs näistä uusista tieteenaloista. Professori Kulomaan tehtävänä oli ensimmäisen virkakautensa aikana alan koulutuksen ja tutkimuksen käytäntöjen luominen. Hän myös johti molekyylibiologian opetusta ja tutkimusta. Hänen kaudellaan alan tutkimus vakiintui osaksi Jyväskylän yliopiston soveltavaa luonnontieteellistä tutkimusta. Kulomaa perusti Jyväskylään erityisen molekyylibiologian laboratorion, jossa työskenteli nuoria tutkijoita.


title: Markku Kulomaa

text:
Vuonna 1993 Kulomaa nimitettiin molekyylibiologian määräaikaiseksi professoriksi uudelle kaudelle 1994–1998.
Melko pian toisen virkakautensa alettua Kulomaa sai vastuuta myös matemaattis-luonnontieteellisessä tiedekunnassa, kun hänet nimitettiin tiedekunnan dekaaniksi kaudelle 1993–1996. Hän johti Jyväskylässä myös bio- ja ympäristötieteiden laitosta 1993–1994. Toistamiseen hän oli laitoksen johtajana vuosina 1999–2002. Laitoksen varajohtaja hän oli 1990–1992.


title: Markku Kulomaa

text: Jätettyään dekaanin tehtävät Kulomaa työskenteli tutkijana 1996–1997 Euroopan molekyylibiologian laboratoriossa (, EMBL) Heidelbergissa. Molekyylibiologian vakinaiseksi professoriksi Jyväskylän yliopistoon Kulomaa nimitettiin 1998 ja hän aloitti työnsä vakinaisena syyskuussa 1999. Edellisenä vuonna (1997) voimaan tulleen uuden yliopistolain 645/1997 mukaisesti Jyväskylän yliopisto ensimmäistä kertaa itse nimitti Kulomaan professuuriin. (Aiemmin nimityksistä vastasi tasavallan presidentti.) Kulomaa työskenteli professorina Jyväskylässä vuoteen 2004 asti.


title: Markku Kulomaa

text: Jyväskylän yliopiston nanotiedekeskuksen perustaminen aloitettiin vuonna 2001. Hanketta johti professori Henrik Kunttu. Professori Kulomaa oli bio- ja ympäristötieteiden laitoksen johtajan ominaisuudessa oman laitoksensa puolelta edistämässä tämän poikkitieteellisen tutkimuskeskuksen syntyä sen toiminnan ensimmäisinä vuosina. Alkuvaiheessa tiedekeskuksella ei ollut vakituisia tiloja, vaan sen tutkimus tapahtui laitosten (fysiikan, kemian sekä bio- ja ympäristötieteiden laitos) tiloissa. Nanotiedekeskuksen oman rakennuksen suunnittelu aloitettiin vasta tammikuussa 2002. Kulomaa oli nanotiedekeskuksen rakennuksen (Nanotalo) rakennushankkeen aikana hankkeen suunnitteluryhmän puheenjohtaja ja edusti tulevan rakennuksen käyttäjien näkökulmaa rakennuksen tilojen suunnittelussa.


title: Markku Kulomaa

text: Vuonna 2003 Kulomaa oli vähän aikaa vierailevana tiedemiehenä Washingtonin yliopistossa Seattlessa. Alun perin hänen tarkoituksensa oli lähteä Seattleen jo vuotta aiemmin, mutta nanotiedekeskuksen rakennuksen suunnitteluprojekti oli vielä niin keskeneräinen, että matka siirtyi vuodella. Kulomaa ehti työskennellä elokuussa 2004 valmistuneessa rakennuksessa vain joitakin kuukausia.


title: Markku Kulomaa

text: Kulomaa nimitettiin vuonna 2004 Tampereen yliopiston lääketieteellisen teknologian ja bioteknologian professoriksi ja hän aloitti virassa vuonna 2005. Hänet nimitettiin samaan aikaan myös molekyylibiologian dosentiksi Jyväskylän yliopistoon.


title: Markku Kulomaa

text: Kulomaan varsinainen erikoisalue professorina Tampereen yliopistossa oli molekyylibioteknologia. Vuosina 2008–2009 hän oli vakinaisen virkansa ohella biologisen materiaalitieteen vierailevana professorina ETH Zürichissä. Kulomaa jäi virastaan eläkkeelle 2015. Jäähyväisluentonsa hän piti lokakuussa 2015.


title: Markku Kulomaa

text: Professori Kulomaa on jatkanut tutkimustyötään vielä emerituksena ja hänellä oli keväällä 2016 yhä oma tutkimusryhmä.


title: Markku Kulomaa

text: Biotieteilijänä Kulomaa on tutkinut mm. molekyylibiologian kysymyksiä. Jyväskylän yliopistossa Kulomaan johtama tutkimusryhmä teki nanotieteisiin linkittyvää biotieteellistä tutkimusta.


title: Markku Kulomaa

text: Tampereen yliopistossa hän työryhmineen on tutkinut proteiineja. Hän mm. suunnitteli uusia proteiineja ja selvitti proteiinien keskinäistä vuorovaikutusta ja toisaalta, miten proteiini ja ligandi vuorovaikuttavat toisiinsa. Proteiinitutkimuksen lisäksi hänen tutkimusintressinään oli nanobioteknologia.


title: Markku Kulomaa

text: Erillisenä aihealueena Kulomaan mielenkiinnon kohteena ovat olleet avidiini-biotiini -yhdiste ja siitä mahdollisesti kehitettävät teknologiset sovellukset. Esimerkiksi kananmunan valkuaisessa on avidiinia, joka sitoo itseensä biotiinia. Tämä sidos on hyvin vahva.


title: Markku Kulomaa

text: Kulomaan tutkimusaiheista lääketieteen alaan kuuluu geeniterapian ja täsmälääkkeiden kehitykseen liittyvä tutkimus. Hän on tutkinut myös luonnonkumin ihmiselle aiheuttamaa allergiaa ja sen hoitoon liittyvää immunoterapiaa.


title: Markku Kulomaa

text: Professori Kulomaan tieteellistä asiantuntemusta on hyödynnetty erilaisissa asiantuntijatehtävissä. Hän on toiminut mm. vuodesta 2014 asiantuntijajäsenenä (yli-insinöörineuvos) korkeimmassa hallinto-oikeudessa.


title: Samsung Galaxy A9 (2016)

text: Samsung Galaxy A9 (2016) on Samsungin 1. tammikuuta 2016 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä.


title: Samsung Galaxy A9 (2016)

text: Samsung Galaxy A9 (2016) -älypuhelimessa on 6-tuumainen näyttö Full HD-resoluutiolla. Laite on vain 7,4 mm ohut.


title: Samsung Galaxy A9 (2016)

text: Laitteesta löytyy Qualcomm Snapdragon 652 8976-prosessori. Laitteessa on 3 Gigatavua RAM-muistia ja 32 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.


title: Samsung Galaxy A9 (2016)

text: Laitteessa on 13 Megapikselin takakameraa. Etukameran tarkkuus on puolestaan 8 Megapikseliä.


title: Samsung Galaxy A9 (2016)

text: Videokuvaus voidaan tehdä 2160p (4K) -resoluutioilla 30fps.


title: Samsung Galaxy A9 (2016)

text: Julkaisuhetkellä laitteessa oli esiasennettuna Android 5.1 "Lollipop".


title: Samsung Galaxy A9 (2016)

text: Myöhemmin laitteeseen on tullut päivitys Android 6.0 "Marshmallow" -versioon.


Samsung Galaxy A9 (2016)


title: Tuula Lehtinen

text: Tuula Anita Lehtinen (s. 11. huhtikuuta 1956 Tampere) on suomalainen taidegraafikko ja kuvataiteilija.


title: Tuula Lehtinen

text: Lehtinen opiskeli Suomen taideakatemian grafiikan linjalla 1976-1980. Hän toimi norjalaisen "Kunsthögskolen i Bergen" -korkeakoulun grafiikan professorina 2007-2010.


title: Tuula Lehtinen

text: Lehtinen on ollut kiinnostunut muun muassa egyptiläisistä teemoista, vierailtuaan maassa useita kertoja ja pidettyään näyttelyn Kairossa. Lehtisen teoksia on useissa kokoelmissa ja hän on saanut valtion taidepalkinnon vuonna 1984. Hänen julkisiin teoksiaansa kuuluu esimerkiksi mosaiikkitöitä.


title: Tuula Lehtinen

text: Lehtinen on julkaissut grafiikan alalta seuraavat teokset:


title: Kristina Ohlsson

text: Kristina Ohlsson (s. 1979) on ruotsalainen rikoskirjalija ja politiikan tutkija.


title: Kristina Ohlsson

text: Tutkijana Ohlsson on erikoistunut Lähi-itään ja Euroopan unionin ulkopolitiikkaan. Hän on työskennellyt turvallisuuspoliittisena analyytikkona Ruotsin poliisihallituksessa ja Euroopan turvallisuus- ja yhteistyöjärjestö ETYJ:n analytikkona Wienissä. Hän on ollut vapaa kirjailija vuodesta 2012.


title: The Shallows

text: The Shallows on vuonna 2016 ensi-iltansa saanut yhdysvaltalainen jännityselokuva, jonka on ohjannut Jaume Collet-Serra. Elokuvan pääosassa näyttelee Blake Lively.


title: The Shallows

text: Elokuvassa nuori nainen on surffaamassa yksin syrjäisellä rannalla, kun hänen kimppuunsa hyökkää valkohai ja hän jää saarroksiin rannan lähistöllä olevalle pikkuruiselle luodolle. Turvaan on matkaa vain parisataa metriä, mutta sinne pääsemisestä muodostuu äärimmäinen tahtojen taistelu. Naisen on käytettävä älyään ja päättäväisyyttään selvitäkseen hain hyökkäykseltä.


title: The Shallows

text: Elokuva kuvattiin Australian New South Walesissa sekä Lord Howe-saarella.


title: The Shallows

text: "The Shallows" on saanut lähinnä kehuja elokuvakriitikoilta. Arvosteluja keräävä sivusto Rotten Tomatoes on laskenut elokuvalle pistemäärän 76% perustuen 123 arvosteluun, joiden keskimääräinen arvosana on 6,5/10. Metacriticissä elokuvalla on 58 pistettä 100:sta.


title: Hänen olivat linnut

text: Hänen olivat linnut on Marja-Liisa Vartion romaani, joka julkaistiin postuumisti vuonna 1967. Romaania pidetään Vartion pääteoksena ja sitä on luonnehdittu erääksi suomalaisen modernismin perusteoksista. Sen pohjalta tehtiin saman niminen televisioelokuva vuonna 1976. "Hänen olivat linnut" kertoo leskiruustinna Adele Bromsista, joka muistelee elettyä elämää kotiapulaisensa Alman kanssa. Tarina sijoittuu runsaan kolmen vuosikymmenen ajalle.


title: Hänen olivat linnut

text: Hieman hupsu ja omalaatuinen Adele Broms elää talossaan miesvainajaltaan rovasti Birger Bromsilta perimiensä täytettyjen lintujen ympäröimänä. Toinen keskeinen henkilö on pappilan palvelijatar Alma. Teos rakentuu pitkälti Adelen ja Alman välisen dialogin varaan, kuvailevaa kerrontaa on niukalti. Adele palaa muisteluissaan menneisiin: valotetaan Birgerin varhaiseen kuolemaan päättynyttä, lyhyeksi jäänyttä avioliittoa ja Adelen huonoja välejä kälyihinsä Elsaan ja Teodolindaan. Teodolindan aviomiehen, apteekkari Holgerin, kanssa Adele tulee hyvin toimeen. Holger kirjoittaa Adelelle tekaistuja reseptejä, joilla Adele saa rauhoittavat lääkkeensä. Mies vierailee usein Adelen ja Alman luona ja toisinaan lähentelee Almaa.


title: Hänen olivat linnut

text: Adelen ja Birgerin asuttama pappila on tuhoutunut tulipalossa vuosikymmeniä sitten ja lintujen pelastaminen oli Birgerille ensiarvoisen tärkeää. Birger kuolee joitakin vuosia tulipalon jälkeen ja Adele muuttaa Antti-poikansa kanssa Birgerin entiseen kotitaloon. Adelen sisäköt kaikkoavat yksi toisensa jälkeen, sillä he eivät siedä leskiruustinnan oikkuja. Pitkäpinnaisimmaksi osoittautuu Alma, mutta hänenkin mittansa täyttyy Adelen hulluuskohtauksista. Hän ei kuitenkaan jätä Adelea lopullisesti.


title: Hänen olivat linnut

text: Teoksessa "Sininen laulu" Vartion romaania luonnehditaan "kerronnaltaan mestarilliseksi, paikoin unenomaiseksi". Vartion kuoleman jälkeen julkaistun romaanin viimeistelivät Paavo Haavikko ja Tuomas Anhava. "Hänen olivat linnut" on julkaistu ruotsiksi nimellä "Fåglarna var hans".


title: Hänen olivat linnut (elokuva)

text: Hänen olivat linnut on Ritva Nuutisen ohjaama suomalainen televisioelokuva vuodelta 1976. Se perustuu Marja-Liisa Vartion 1967 julkaistuun saman nimiseen romaaniin. Tarina kertoo Adelesta, joka on elänyt lyhyen avioliiton jälkeen vuosikymmeniä leskenä.


title: Hänen olivat linnut (elokuva)

text: Alkukuvassa rovasti Birger Broms soutaa puuvenettä ja Adele istuu morsiuspuvussaan veneen perätuhdolla. Puvun laahus viistää veden pintaa. Avioliitto alkaa. Alkukuvan jälkeen siirrytään tarinan nykyhetkeen: Adele on ollut jo kauan leski ja hän asuu kotiapulaisensa Alman kanssa valkoisessa puutalossa. Avioliitto kesti vain joitakin vuosia ja päättyi Birgerin varhaiseen kuolemaan vuonna 1912. Adele oli tuolloin hieman yli kolmenkymmenen.


title: Hänen olivat linnut (elokuva)

text: Adelen talo on täynnä hänen mieheltään perimiään täytettyjä lintuja. Hän on mustasukkainen linnuistaan, eikä pidä tavasta jolla Alma hoitaa niitä. Adelen mielenterveys on vaakalaudalla: hän saa hulluuskohtauksia, joiden aikana hän samaistuu lintuihin niin voimakkaasti, että alkaa matkia niiden käyttäytymistä. Adelen oikkuihin tympiintynyt Alma ottaa lopputilin tuon tuosta, mutta palaa aina takaisin Adelen luo.


title: Hänen olivat linnut (elokuva)

text: Takaumissa palataan aikaan, jolloin Birger eli. Adelen ja Birgerin avioliitto ei ollut onnellinen. Adelen suhde kälyihinsä Teodolindaan ja Elsaan on pahoin tulehtunut. Hänen appivanhempansa, nimismies Broms ja rouva Broms, olivat avioliiton aikana vielä elossa. Anopilleen Adele on käytännössä ilmaa. Teodolindan aviomiehen Holgerin kanssa Adele tulee hyvin toimeen ja tämä vierailee usein Adelen ja Alman luona.


title: Hänen olivat linnut (elokuva)

text: Adelen mielenterveys heikkenee ja hän joutuu hoitoon. Tarinan lopussa hän on kuollut, hautakivessä on kuolinvuodeksi ilmoitettu 1947. Linnut jäävät Alman huomaan.


title: Hänen olivat linnut (elokuva)

text: Adelen ja Alman keskustelut muodostavat suuren osan tarinaa. Niiden kautta tuodaan esiin myös Alman henkilöhistoriaa.


title: Hänen olivat linnut (elokuva)

text: "Hänen olivat linnut" sai ensi-iltansa MTV1:n Aitiopaikalla syksyllä 1976 ja teos on julkaistu DVD:nä sarjassa "Suomiviihteen klassikot". "Hänen olivat linnut" on sarjan 18:s julkaisu.


title: Samsung Galaxy A3 (2016)

text: Samsung Galaxy A3 (2016) on Samsungin 8. tammikuuta 2016 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä, ja on päivitettävissä 7.0 "Nougat" -versioon.


title: Samsung Galaxy A3 (2016)

text: Samsung Galaxy A3 (2016) -älypuhelimessa on 4,7-tuumainen näyttö HD-resoluutiolla. Laite on vain 7,3 mm ohut.


title: Samsung Galaxy A3 (2016)

text: Laitteesta löytyy Samsungin oma Exynos 7 Quad 7578-prosessori. Laitteessa on 1,5 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla. HD-näyttö on suojattu Gorilla Glass 4:llä.


title: Samsung Galaxy A3 (2016)

text: Laitteessa on 13 Megapikselin takakamera. Etukameran tarkkuus on puolestaan taas 5 Megapikseliä.


title: Samsung Galaxy A3 (2016)

text: Videokuvaus voidaan tehdä 1080p (Full HD) -resoluutioilla 30fps.


title: Samsung Galaxy A3 (2016)

text: Julkaisuhetkellä laitteessa oli esiasennettuna Android 5.1 "Lollipop".


title: Samsung Galaxy A3 (2016)

text: Myöhemmin laite on saanut päivityksen Android 7.0 "Nougat" -versioon.


Samsung Galaxy A3 (2016)


title: Hökkelikylä

text: Hökkelikylä on epävirallinen asuinalue, joka koostuu väliaikaisista rakennuksista. Hökkelikylä sijaitsee usein kaupungin laidalla ja sen asukkaat ovat yleensä rakentaneet kotinsa itse. Hökkelikylissä ei yleensä ole juurikaan julkisia palveluita. Hökkelikylät ovat enimmäkseen kehitysmaiden ilmiö.


title: Hökkelikylä

text: Hökkelikylien asumisolosuhteet, kulkuyhteydet ja mukavuudet vaihtelevat suuresti. Enimmäkseen asunnot ovat erittäin puutteellisia ja terveysriskit ovat suuria. 1970-luvulle asti hökkelikyliä pidettiin haitallisina ilmiöinä, joiden leviäminen tuli estää. Nyttemmin niihin on alettu suhtautua sallivammin ja niiden merkitys kaupungistumiskehityksen osana on tunnustettu. Joillekin maalta muuttaneille hökkelikylät ovat ainoa tapa muuttaa kaupunkiin ja ennen pitkää ehkä pois hökkelikylästä. Hökkelikylien purkaminen on yleensä vain siirtänyt sen asukkaat entistä kauemmaksi kaupungin keskustasta. Hökkelikylillä on kuusi pääasiallista tehtävää: ne vastaanottavat muuttajia kaupunkiin, tarjoavat asumismahdollisuuden köyhimmille, työpaikkoja pienessä mittakaavassa, sosiaalisen turvaverkon, kannustavat ihmisiä auttamaan itseään ja tarjoavat mahdollisuuden asua kaupungin työpaikkojen läheisyydessä.


title: Hökkelikylä

text: Aasiassa hökkelikylistä käytetään nimityksiä "bustee" ja "kampong", Afrikassa "bidonville" ja "shantytown", Latinalaisessa Amerikassa taas "favela" ja "rancho".


title: Mwambutsa IV

text: Mwambutsa IV Bangiriceng (1912 – 26. huhtikuuta 1974) oli Burundin kuningas eli "Mwemi".


title: Mwambutsa IV

text: Mwambutsa IV tuli kuninkaaksi jo kolmevuotiaana, isänsä kuningas Mutaga IV Mbikijen kuoltua 30. marraskuuta 1915. Uuden kuninkaan ollessa alaikäinen hänen puolestaan hallitsi kuningataräiti, kuningatar Ririkumutima. Täydet valtaoikeudet kuningas sai saavutettuaan täysi-ikäisyyden 28. syyskuuta 1929.


title: Mwambutsa IV

text: Etniseltä taustaltaan kuningas oli ganwa. Kyseinen etninen ryhmä on perinteisesti hallinnut Burundia ja heidän katsotaan kuuluvan tutseihin. Omasta mielestään heidät tulisi kuitenkin tunnustaa omaksi ryhmäkseen.


title: Mwambutsa IV

text: Burundi koki Mwambutsa IV:n hallituskaudella merkittäviä muutoksia. Hänen syntyessään se oli osa Saksan Itä-Afrikkaa, I maailmansodan jälkeen se siirtyi Belgian hallintaan ja maa itsenäistyi sen alaisuudesta 1. heinäkuuta 1962. Kansainliiton ja Yhdistyneiden kansakuntien mandaatilla Burundia hallinneet belgialaisviranomaiset eivät antaneet kuninkaasta kovin korkeaa käsitystä. Heidän mukaansa kuningas oli huonosti koulutettu, ja kiinnostunut naisista ja alkoholista.


title: Mwambutsa IV

text: Kuningas ehdotti 20. tammikuuta 1959 Belgian siirtomaaministerille, että Ruanda- Urundin mandaatti jaetaan kahteen osaan, Burundiin ja Ruandaan. Tähän suostuttiin ja molemmissa maissa alkoi itsenäistymiskehitys.


title: Mwambutsa IV

text: Sisäpoliittisesti Burundi eli itsenäistymisensä jälkeen levotonta aikaa. Kolme pääministeriä murhattiin ja yrittäessään säilyttää rauhan kuningas joutui vaihtamaan pääministeriä useinkin miellyttääkseen hutuja sekä tutseja. Mwambutsa IV:n hallituskausi päättyi, kun hänen poikansa Ntare V syrjäytti hänet 8. heinäkuuta 1966. Syrjäytetty kuningas eli loppuelämänsä Sveitsissä.


title: Mwambutsa IV

text: Maan kansallissankari ja Burundia kohti itsenäisyyttä johtanut pääministeri Louis Rwagasore oli Mwambutsa IV:n poika.


title: Mwambutsa IV

text: Mwambutsa IV:n jäänteet kaivettiin ylös Sveitsissä hänen hautauspaikaltaan vuonna 2012, jotta ne palautettaisiin Burundiin haudattavaksi uudelleen valtiollisin menoin. Oikeustaistelun jälkeen Mwambutsan perhe päätti haudata Mwambutsan jäänteet uudelleen Sveitsiin vuonna 2016 kuninkaan toiveiden mukaisesti


title: Vuoden 1995 Tyynenmeren hurrikaanikausi

text: Vuoden 1995 Tyynenmeren hurrikaanikausi oli vähiten aktiivinen Tyynenmeren hurrikaanikausi sitten vuoden 1979. Kauden yhdestätoista myrskystä huomattavin oli Hurrikaani Ismael, joka surmasi 105 henkeä Meksikon länsirannikolla. Nimettyjä myrskyjä ja hurrikaaneja oli vähemmän kuin normaalisti samana aikana


title: Tuoksulamppu

text: Tuoksulamppu eli tuoksulyhty on polttimo, jota käytetään eteeristen öljyjen tuoksun levittämiseksi huoneilmaan. Lampun vesikuppiin laitetaan vettä ja 3–7 tippaa eteeristä öljyä tai eri öljyjen sekoitusta. Lampun sisälle, vesisäiliön alle sytytetään lämpökynttilä, jonka liekin lämpö vapauttaa vedestä aromaattisia ainesosia ilmaan.


title: Tuoksulamppu

text: Tuoksulamppu voi olla keraaminen, lasinen tai sähköinen.


title: Samsung Galaxy A5 (2016)

text: Samsung Galaxy A5 (2016) on Samsungin 8. tammikuuta 2016 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä.


title: Samsung Galaxy A5 (2016)

text: Samsung Galaxy A5 (2016) -älypuhelimessa on 5,2-tuumainen näyttö Full HD-resoluutiolla. Laite on vain 7,3 mm ohut.


title: Samsung Galaxy A5 (2016)

text: Laitteesta löytyy Samsungin oma Exynos 7 Octa 7580-prosessori. Laitteessa on 2 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.


title: Samsung Galaxy A5 (2016)

text: Laitteessa on 13 Megapikselin takakamera. Etukameran tarkkuus on puolestaan taas 5 Megapikseliä.


title: Samsung Galaxy A5 (2016)

text: Videokuvaus voidaan tehdä 1080p (Full HD) -resoluutioilla 30fps.


title: Samsung Galaxy A5 (2016)

text: Julkaisuhetkellä laitteessa oli esiasennettuna Android 5.1 "Lollipop".


Samsung Galaxy A5 (2016)


title: Rengasmiekka

text: Rengasmiekka () on nimitys rautakauden miekalle, jota käytettiin osassa Eurooppaa kansainvaellusajalta merovingiajalle. Sen tunnistaa miekan ponnessa kahvassa olevasta irtonaisesta ja liikkuvasta renkaasta tai ponteen kiinni valetusta kiinteästä renkaasta eli "rengaspahkasta". Renkaan on tulkittu olevan aseveljeyttä tai uskollisuutta ilmaiseva merkki, joita saivat arvostetut päällikkötason soturit. Rengasmiekkoja oli käytössä noin 500–700 jaa.


title: Rengasmiekka

text: Rengasmiekkoja on Euroopassa löydetty noin 80 kappaletta ja Suomessa niitä on löydetty 14 kappaletta. Irrallisilla renkailla olevia miekkoja on löydetty vain Englannin Kentistä. Rengaspahkaisia miekkoja on sen sijaan löydetty Englannista, Norjasta, Ruotsista, Suomesta, Tanskasta, Saksasta, Ranskasta ja Italiasta. Vanhimmat rengasmiekat ovat Kentistä, jossa rengas on ollut sekä irrallisena että kiinteänä. Koska myös frankeilla oli lähes samanaikaisia kiinteärenkaisia rengasmiekkoja, voidaan niiden syntyseutu kiinnittää anglosaksien asuinpaikkakuntiin. Tapa on sittemmin levinnyt muihin germaanisiin heimoihin ja sittemmin edelleen Skandinaviaan ja Suomeen.


title: Rengasmiekka

text: Monet miekkojen tyypit on nimetty julkaisijansa mukaan. Ne menevät osittain päällekkäin eikä miekoille ole täysin yksimielisiä luokkia tai edes luokkien ajoituksia. Kuuluisimpia meikkojen luokittelijoita ovat esimerkiksi Martin Jahn, Jan Petersen, Elias Behmer, Oscar Montelius ja Ewart Oakeshott. Kotimaisista voidaan mainita esimerkiksi Helmer Salmo, Marianne Schauman-Lönnqvist, Unto Salo ja Esa Suominen. Oscar Montelius jakoi rengasmiekat neljään luokkaan.


title: Rengasmiekka

text: Monet tutkijat luokittelivat miekat eri ominaisuuksien mukaan ja sijoittivat rengasmiekat omaan luokkaansa. Näin teki suomalainen Helmer Salmo. Sen sijaan Elias Behmer ei kiinnittänyt renkaan esiintymiseen huomiota, vaan luokitteli miekat muiden ominaisuuksien mukaan. Kussakin luokassa oli renkaallisia tai renkaattomia miekkoja. Luokittelusta on hyötyä esimerkiksi ajoituksen kannalta, sillä joitakin ponsityyppejä valmistettiin ja käytettiin vain lyhyitä aikoja.


title: Rengasmiekka

text: Montelius jakoi rengasmiekat neljään rakenteelliseen ja ajallisesti peräkkäiseen päätyyppiin: I, II, III ja IV. Tyypissä I rengas on kiinnitetty miekan ponnessa olevaan reikään ja rengas liikkuu siinä vapaasti. Tyypissä II rengas ja ponsi valettiin erikseen. Ponnen reunassa oli reiän sijasta kaari, joka taivutettiin renkaan päälle niin, ettei se enää liikkunut vapaasti (rengaspahka). Tyypin III rengas ja kiinnityksestä vastaava kaari valettiin muotissa ehjäksi kappaleeksi. ”Rengas” työntyi ponnesta näkyviin ja oli vierestä katsottuna helposti havaittavissa. Renkaan koloon saatettiin upottaa esimerkiksi lasikoristeita. Tyypin IV ponsi valettiin muotissa, jossa ponsi, sen koristelut ja rengasta vastaava uloke muodostivat ehjän kappaleen.


title: Rengasmiekka

text: Suomesta on löydetty 14 rengasmiekkaa. Vähäkyrön Mahlaistentöngältä (hauta 3) tunnetaan tyypin II rengasmiekka ja Kaarinan Ristimäeltä tyypin III miekka (Kansallismuseon rekisteritunnus KM 6913:222). Tyypin neljä rengasmiekkoja on kuusi, joista kaksi Euran Pappilamäestä (KM 2881 ja KM 11002:5), yksi Kalannin Uusikirkolta (Kalmumäki, KM 8242:85) ja yksi Isokyrön Rinta-Ulvisesta.


title: Rengasmiekka

text: Ruotsista tunnetaan runsaasti rengasmiekkoja. Sellaisia on löydetty esimerkiksi Valsgärden kalmiston haudasta 8, Vendelin kalmiston haudasta I ja Väsbystä.


title: Tintagel

text: Tintagel eli Trevena ( tarkoittaa: "kylä kalliolla") on civil parish ja kylä Cornwallin Atlantin puoleisella rannikolla Englannissa. Sen väkiluku oli vuoden 2001 väestönlaskennassa 1 820, ja pinta-ala on 17,32 km². Vuoden 2011 väkiluku oli enää 1 727. Tintagel kuuluu vaalipiiriin, joka yltää Otterhamiin. Piirin väkiluku oli samassa väestönlaskennassa 3 990.


title: Tintagel

text: Kylä ja lähellä oleva Tintagelin linna on yhdistetty kuningas Arthurin ja pyöreään pöytään. Kylään on alettu tehdä suosittuja päivämatkoja, ja se on Britannian suosituimpia matkailukohteita.


title: Tintagel

text: Tintagelista on löydetty vanhat linnanrauniot, joiden kaivaustyöt valmistuivat kesällä 2016. On arveltu että ne voisivat liittyä kuningas Arthuriin.


title: EVZ Academy

text: EVZ Academy on sveitsiläinen jääkiekkoseura, joka on perustettu vuonna 2016. Se pelaa Sveitsin toiseksi korkeimmalla sarjatasolla National League B:ssa. Joukkue on perustettu National League A-seura EV Zugin farmijoukkueeksi.


title: Getto (yleiskäsite)

text: Getto tai ghetto on asuinalue, joka on eriytynyt tietyn etnisen tai kulttuurisen ryhmän alueeksi. Gettoa pitää yllä toisaalta sen asukkaiden keskinäinen koheesio, toisaalta ympäröivän yhteisön sen ympärille asettama raja. Raja ei ole fyysinen, mutta se voi olla hyvinkin todellinen ja vaikuttaa asumisen hintaan ja siihen, miten muut suhtautuvat gheton asukkaisiin. Getto on usein kaupungin köyhempää aluetta. Tulot niissä ovat matalia, asunnot ahtaita, työttömyys korkeampaa, terveydentilat huonompia ja rikollisuus yleisempää.


title: Getto (yleiskäsite)

text: Gettoutuminen alkaa, kun jonkin sille alttiin ryhmän osuus ylittää tietyn osuuden. Chicagossa kehitys on mennyt niin, että kun tietyllä alueella afroamerikkalaisten osuus talojen omistajista tai koulujen oppilasmääristä on saavuttanut kriittisen tason (joka vaihtelee, mutta saattaa olla noin 15 prosenttia), valkoisten pako -ilmiö on alkanut. Tällöin valkoiset ovat alkaneet muuttaa alueelta ripeässä tahdissa pois eivätkä halua enää ostaa asuntoja alueelta. Chicagossa tunnetaan tapauksia, joissa asuinalue on muuttunut 75-prosenttisesti afroamerikkalaiseksi vain kolmen vuoden päästä siitä, kun kriittinen osuus saavutettiin. Ei ole olemassa mitään määrättyä kriittistä astetta, vaan jotkut yhteisöt ovat halukkaampia elämään rinnakkain ja jotkut vähemmän halukkaita.


title: Getto (yleiskäsite)

text: Yhdysvalloissa monessa kaupungissa on gettoja: omia gettoja on muun muassa afroamerikkalaisilla, appalakkilaisilla, intiaaneilla, irlantilaisilla, italialaisilla, jamaikalaisilla, kiinalaisilla, kuubalaisilla, meksikolaisilla ja puertoricolaisilla. Myös joissain eurooppalaisissa kaupungeissa on vastaavia alueita. Eriytyminen voi tapahtua muunkin kuin etnisyyden pohjalta: Pohjois-Irlannin Belfastissa on erikseen katolisia ja protestanttisia katuja.


title: Getto (yleiskäsite)

text: Perinteisesti sanalla "ghetto" tarkoitettiin eri puolilla Eurooppaa olleita juutalaiskortteleita. Sanan historiasta ei ole yksimielisyyttä. Alkujaan sana lienee tullut juutalaisten alueesta Venetsiassa, jossa sijaitsi valimo, joka on italiaksi 'getto'.


title: Fuckin’ Problems

text: ”Fuckin' Problems” (muokattu versio myös nimillä ”F**kin' Problems” ja ”Problems”) on yhdysvaltalaisen hip hop -artisti ASAP Rockyn 24. lokakuuta 2012 julkaistu single, jolla ovat mukana myös rap-artistit Drake, 2 Chainz ja Kendrick Lamar. ”Fuckin' Problems” julkaistiin ASAP Rockyn "Long. Live. ASAP" -albumin toisena singlenä.


title: Fuckin’ Problems

text: Complex, Pitchfork ja XXL-lehti sisällyttivät kappaleen vuoden parhaat kappaleet -luetteloihinsa. Yhdysvalloissa ”Fuckin' Problems” myi yli kaksi miljoonaa kappaletta eli kaksinkertaista platinaa ja Isossa-Britanniassa hopealevyn arvoisesti. Kappale nousi listoille myös muun muassa Belgiassa.


title: Fuckin’ Problems

text: Kappaleen musiikkivideo sai ensi-iltansa 3. joulukuuta 2012. Virallista videota oli katsottu YouTubessa elokuuhun 2016 mennessä lähes sata miljoonaa kertaa.


title: Chad Mendes

text: Chad Edward Mendes (s. 1. toukokuuta 1985 Hanford, Kalifornia) on yhdysvaltalainen uransa lopettanut vapaaottelija ja painija. Hän otteli kahdesti UFC:n höyhensarjan mestaruudesta, mutta hävisi kummallakin kerralla Jose Aldolle. Mendes otteli myös tämän jälkeen kerran höyhensarjan tilapäisestä mestaruudesta, mutta hävisi sen Conor McGregorille.


title: Chad Mendes

text: Mendes aloitti vapaaottelu-uransa Palace Fighting Championshipissä, jossa hän otteli urallaan kolme ottelua. Ensimmäisen ottelunsa Mendes kävi Giovanni Encarnacionia vastaan 26. syyskuuta 2008, jonka hän voitti takakuriskusella ensimmäisessä erässä. Seuraavan ottelun Mendes voitti Leland Gridleyta vastaan teknisellä tyrmäyksellä ja kolmannen ottelunsa Art Arciniegaa vastaan tuomariäänin.


title: Chad Mendes

text: Kolmen ottelun jälkeen Mendes siirtyi hetkellisesti Tachi Palace Fights -organisaatioon ennen siirtymistään WEC:hen. TPF:ssä Mendes otteli kaksi ottelua, joista ensimmäinen päättyi tyrmäysvoittoon Steven Sileria vastaan 44 sekunnissa. Toisessa ottelussa Mendes voitti Mike Joyn tuomariäänin.


title: Chad Mendes

text: Mendes siirtyi WEC-organisaatioon 5-0 tilastolla ja otteli ensimmäisenä Erik Kochia vastaan, joka oli otellut yhden ottelun WEC:ssä. Koch oli myös voittamaton vapaaottelu-urallaan 9-0 tilastolla. 6. maaliskuuta 2010 käyty kamppailu päättyi Mendesin voittoon tuomariäänin. Vain kuukautta myöhemmin Mendes otteli toisen ottelun perään Anthony Morrisonia vastaan. Hän voitti kamppailun ensimmäisessä erässä giljotiinikuristuksella. Elokuussa 2010 Mendes kohtasi Cub Swansonin, jonka hän voitti tuomariäänin. Mendes otteli marraskuussa vuoden viimeisen ottelunsa entistä King of the Cage kevytsarjan mestaria Javier Vazquezia vastaan. Hän voitti ottelun Swansonin tavoin tuomariäänin. Ottelu jäi samalla Mendesin viimeiseksi WEC:ssä. Hänen tilastoksi jäi 4-0.


title: Chad Mendes

text: Mendes siirtyi UFC:hen, kun WEC järjestö yhdistyi UFC:hen lokakuussa 2010. Hän otteli ensimmäisen kerran helmikuussa 2011 Michihiro Omigawaa vastaan, jonka Mendes voitti tuomariäänin (30-27, 30-27, 30-27). Hän otteli myöhemmin elokuussa Rani Yahya vastaan, jonka hän myöskin voitti tuomariäänin edellisen ottelun tavoin.


title: Chad Mendes

text: Voittojen myötä Mendes sai tilaisuuden otella höyhensarjan mestaruudesta Jose Aldoa vastaan UFC 142 -tapahtumassa. Kamppailu käytiin Brasiliassa tammikuussa 2012, jonka Mendes hävisi tyrmäyksellä ensimmäisen erän lopulla Aldon potkaistua häntä polvella päähän. Se oli samalla hänen uran ensimmäinen tappio vapaaottelussa ja UFC:ssä.


title: Chad Mendes

text: Mestaruuskamppailun jälkeen Mendes palasi takaisin kehään heinäkuussa 2012. Hän voitti Cody McKenzien teknisellä tyrmäyksellä 31 sekunnissa. Myös seuraavat kaksi ottelua päättyivät Mendesin tyrmäysvoittoon. Hän voitti Yaotzin Mezan joulukuussa 2012 tyrmäyksellä ajassa 1:55.


title: Chad Mendes

text: 2013 vuoden puolella Mendes otti toisen perättäisen tyrmäysvoittonsa Darren Elkinsiä vastaan. Huhtikuussa 2013 käyty kamppailu päättyi myös ensimmäisessä erässä. Elokuussa 2013 Mendes voitti Clay Guidan teknisellä tyrmäyksellä kolmannen erän alussa ja sai suorituksesta Illan tyrmäys bonuksen. Hänestä tuli samalla ensimmäinen ottelija, joka on voittanut Guidan lyönnein. Mendesin vuoden kolmas ottelu käytiin joulukuussa Nik Lentziä vastaan. Tällä kertaa hän voitti kamppailun tuomariäänin.


title: Chad Mendes

text: Mendes sai tilaisuuden uusintaotteluun José Aldoa vastaan höyhensarjan mestaruudesta. Kaksikon oli määrä otella 2. elokuuta 2014 UFC 176 -tapahtumassa, mutta heinäkuun alussa Aldo vetäytyi kamppailusta loukkaantumisen vuoksi. Kamppailu siirrettiin 25. lokakuuta 2014 UFC 179 -tapahtumaan, jossa Mendes hävisi kamppailun tuomariäänin. Kamppailu palkittiin Illan kamppailu bonuksella ja World MMA palkitsi ottelun vuoden 2014 kamppailuna. Mendesistä tuli samalla ensimmäinen ottelija, joka onnistui lyömään Aldon maihin ensimmäisessä erässä.


title: Chad Mendes

text: Mestaruuskamppailun jälkeen Mendes otteli Richardo Lamasia vastaan huhtikuussa 2015. Hän voitti kamppailun teknisellä tyrmäyksellä ensimmäisessä erässä ja sai Illan suoritus bonuksen. Kamppailun jälkeen Mendes allekirjoitti toukokuussa 2015 kahdeksan ottelun sopimuksen UFC:n kanssa.


title: Chad Mendes

text: Mendesille tarjoutui ottelu höyhensarjan tilapäisestä mestaruudesta, kun Conor McGregorin oli määrä otella höyhensarjan mestaruudesta José Aldoa vastaan 11. heinäkuuta 2015 UFC 189 -tapahtumassa. Aldo jättäytyi tapahtumasta pois kylkiluu vamman vuoksi. Mendes otti ottelun vastaan lyhyellä varoitusajalla ja hävisi sen teknisellä tyrmäyksellä toisessa erässä.


title: Chad Mendes

text: Mendesin tappio sai jatkoa joulukuussa 2015, kun hän hävisi Frankie Edgarille tyrmäyksellä ensimmäisessä erässä.


title: Chad Mendes

text: Mendes palasi takaisin ottelemaan heinäkuussa 2018 Myles Jurya vastaan. Hän voitti kamppailun teknisellä tyrmäyksellä ensimmäisessä erässä. Mendes palkittiin myös Illan suoritus bonuksella. Joulukuussa Mendes kohtasi Alexander Volkanovskin, joka oli voittanut kaikki viisi UFC-otteluaan. "UFC 232" -tapahtumassa käyty kamppailu päättyi tappioon teknisellä tyrmäyksellä toisen erän lopussa. Mendes ja Volkanovski palkittiin ottelun jälkeen Illan kamppailu bonuksella. Mendes ilmoitti ottelun jälkeen päättävänsä vapaaottelu-uransa.


title: Chad Mendes

text: 10. kesäkuuta 2016 UFC ilmoitti Mendesin mahdollisesta doping rikkomuksesta. 20. heinäkuuta USADA ilmoitti hänen antaneen positiivisen dopingnäytteen, joka sisälsi GHRP-6 kasvuhormonia. Mendes tuomittiin kahden vuoden kilpailukieltoon, jonka myötä hän voi kilpailla seuraavan kerran 10. kesäkuuta 2018.


title: Chad Mendes

text: NCAA


title: Chad Mendes

text: UFC


title: Fiat Palio

text: Fiat Palio on Fiatin vuosina 1996–2017 valmistama pieni henkilöautomalli. Palio ja sen sedan-korinen sisarmalli Siena oli suunnattu erityisesti kehittyviin maihin, ja niiden pohjalta kehitettiin myöhemmin hieman suurempi malli, Fiat Albea. Vuonna 2011 esiteltiin täysin uusi toisen sukupolven Palio, mutta alkuperäinen malli säilyi edelleen tuotannossa vuoteen 2016 saakka. Vuonna 2017 Palion korvaajaksi esiteltiin Fiat Argo.


title: Fiat Palio

text: Fiat Palio tuli ensimmäisenä markkinoille Brasiliassa vuonna 1996 samaan aikaan sedan-sisarensa Sienan kanssa. Lava-automalli Fiat Strada perustuu Palion ja Sienan tekniikkaan.


title: Fiat Palio

text: Malli sai ensimmäisen kasvojenkohotuksensa vuonna 2001, johon kuului uudelleenmuotoillut keula ja perä sekä uudistettu sisusta. Joillain markkinoilla saataville tuli "Speedgear"-niminen CVT-automaattivaihteisto. Etelä-Amerikassa tuli tarjolle Palio Adventure, joka oli Weekend-farmarimallista muokattu crossover-versio korotetulla maavaralla ja ”maasturimaisemmalla” ulkonäöllä.


title: Fiat Palio

text: Toinen kasvojenkohotus tuli vuonna 2004, ja tälläkin kertaa auton ulkonäkö uudistettiin perusteellisesti. Myös sisusta koki joitain muutoksia.


title: Fiat Palio

text: Kolmannen kasvojenkohotuksensa Palio koki vuonna 2008. Ulkoasua muutettiin uudempia malleja, Bravoa ja Cromaa muistuttavaksi.


title: Fiat Palio

text: Vuonna 2015 farmarimallin nimeksi tuli pelkkä Fiat Weekend, kun Palio-nimi pudotettiin pois.


title: Fiat Palio

text: Toisen sukupolven Fiat Palio esiteltiin vuoden 2011 lopussa. Sen ainoa korimalli oli viisiovinen hatchback. Moottoreina olivat 1,0-, 1,4- (85 hv) ja 1,6-litraiset (115 hv) bensiinimoottorit. 1,6-litraisen moottorin yhteyteen oli saatavissa "Dualogic"-robottivaihteisto.


title: Liisa Tomberg

text: Elisabeth ”Liisa” Tomberg (, 28. tammikuuta 1909 Inkere – 5. marraskuuta 1988 Petroskoi) oli inkeriläinen näyttelijä, joka teki uransa Neuvostoliitossa Leningradin ja Petroskoin suomenkielisissä teattereissa. Häntä pidetään Neuvosto-Karjalan merkittävimpänä naisnäyttelijänä.


title: Liisa Tomberg

text: Tomberg syntyi talonpojan perheeseen Inkerinmaalla Inkeren pitäjän Voiskorovan kylässä. Vuonna 1931 hän valmistui agronomiksi Seuloskoin maatalouskoulusta ja työskenteli sen jälkeen lyhyen aikaa Rääpyvän pitäjän Trud-kolhoosissa. Elokuussa 1932 näyttelemistä jo lapsesta saakka harrastanut Tomberg kutsuttiin Leningradssa pari vuotta aikaisemmin toimintansa aloittaneeseen Suomalaisen teatteriin ja samalla hän aloitti myös opinnot Leningradin teatteri-instituutissa. Tombergin ensimmäinen rooli Leningradin suomalaisen teatterin näyttämöllä oli Eevan osa Aleksis Kiven näytelmässä "Kihlaus".


title: Liisa Tomberg

text: Viisi vuotta myöhemmin teatteri joutui Stalinin vainojen kohteeksi ja sen 18 näyttelijästä pidätettiin 13. Tomberg kuitenkin selvisi, mutta hän jäi teatterin sulkemisen johdosta yli kahdeksi vuodeksi ilman näyttelijäntyötä. Tomberg asui orpokodin johtajana toimineen aviomiehensä ja tyttärensä kanssa Puškinissa, kunnes hän talvisodan aikana pääsi mukaan puna-armeijan viihdytysjoukkoihin. Rintamalla Tomberg tapasi Petroskoin Kansallisen teatterin näyttelijän Sulo Tuorilan, jonka kanssa hän alkoi seurustelemaan ja solmi myöhemmin myös avioliiton. Talvisodan päätyttyä vuonna 1940 Tomberg sai paikan Petroskoin uudelleenavatusta Kansallisesta teatterista, joka oli myös suljettu muutamaksi vuodeksi Stalinin vainojen aikana. Jatkosodan sytyttyä suomalaiset kuitenkin valtasivat kaupungin ja Tomberg joutui pakenemaan Tuorilan kanssa Leningradiin. Saksalaisten piirityksen aiheuttama nälänhätä vaati Tombergin äidin hengen, mutta hän pelastui itse tyttärensä kanssa, kun Sulo Tuorila sai siirron Karjalan rintamalle Sorokkaan. Sodan jälkeen Kansallinen teatteri toimi muutaman vuoden Aunuksessa, kunnes se palasi Petroskoihin vuonna 1950.


title: Liisa Tomberg

text: Tombergista tuli nopeasti Kansallisen teatterin suurin tähti, joka esiintyi Petroskoissa yhteensä 44 vuoden ajan. Hänet tunnettiin erityisesti klassisten näytelmien vahvoista naisrooleistaan. Suomalaisista näytelmistä Tomberg nähtiin muun muassa Hella Wuolijoen "Niskavuoren naisten" pääroolissa, Marttana Aleksis Kiven "Nummisuutareissa" sekä Maijana Teuvo Pakkalan "Tukkijoella"-näytelmässä . Vuosina 1962–1966 hän oli Neuvostoliiton parlamenttina toimineen korkeimman neuvoston jäsen.


title: Liisa Tomberg

text: Liisa Tomberg on haudattu Petroskoihin Peskin hautausmaalle.


title: Kaya (1919)

text: Kaya () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Kaya (1919)

text: Alus tilattiin Yokosukan laivastontelakalta. Sen köli laskettiin 23. joulukuuta 1918 ja alus laskettiin vesille 10. kesäkuuta 1919. Alus otettiin palvelukseen 28. maaliskuuta 1920.


title: Willy Boly

text: Willy Boly (s. 3. helmikuuta 1991 Melun, Ranska) on ranskalainen jalkapalloilija. Pelipaikaltaan hän on keskuspuolustaja. Boly edustaa Portugalin pääsarjassa pelaavaa Bragaa.


title: Willy Boly

text: Boly aloitti ammattilaisuransa Auxerressa, jossa hän pelasi ensimmäisen Ranskan Ligue 1:n ottelunsa 16. huhtikuuta 2011 Auxerren voittaessa Toulousen vieraissa 1–0. Boly nousi saman tien Auxerren runkopelaajien joukkoon pelaten loppukevään aikana kahdeksan sarjaottelua. Kaudella 2011–2012 Boly pelasi Auxerressa 33 ottelua seuran pudotessa Ligue 2:een. Kausina 2012–2013 ja 2013–2014 hän edusti Auxerrea toisella sarjatasolla yhteensä 55 ottelussa.


title: Willy Boly

text: Syyskuussa 2014 Boly siirtyi ilmaisella siirrolla Portugalin pääsarjassa pelaavaan Bragaan. Kaudella 2014–2015 hän pelasi sarjaotteluita vain seuran kakkosjoukkueessa Segunda Ligassa, mutta kaudella 2015–2016 Boly pelasi edustusjoukkueessa 22 ottelua pääsarjatasolla. Hän oli lisäksi voittamassa Portugalin cupia. Loppuottelussa Portoa vastaan Boly tuli vaihdosta kentälle.


title: Willy Boly

text: Boly on edustanut Ranskan ikäkausimaajoukkueita.


title: Willy Boly

text: Braga


title: Nashi (1919)

text: Nashi () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Nashi (1919)

text: Alus tilattiin Kawasakin Koben telakalta. Sen köli laskettiin 2. helmikuuta 1918 ja alus laskettiin vesille 26. elokuuta 1919. Alus otettiin palvelukseen vielä saman vuoden lopulla 10. joulukuuta.


title: Take (1919)

text: Take () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Take (1919)

text: Alus tilattiin Kawasakin Koben telakalta. Sen köli laskettiin 2. joulukuuta 1918 ja alus laskettiin vesille 26. elokuuta 1919. Alus otettiin palvelukseen vielä saman vuoden lopulla 25. joulukuuta.


title: Take (1919)

text: Alus poistettiin palveluksesta 1. helmikuuta 1940. Se muutettiin koululaivaksi ja alus upotettiin aallonmurtajaksi 1948.


title: Seksi vie ja taksi tuo

text: Seksi vie ja taksi tuo on Nylon Beatin maxi-single heidän albumiltaan "Valehtelija" (1999). Kappaleen musiikkivideossa tytöt matkustavat auton takakontissa, ja heidät viedään lukkojen taakse. He yrittävät karata mutta epäonnistuvat siinä.


title: Seksi vie ja taksi tuo

text: Single nousi Suomen virallisen singlelistan sijalle 9.


title: Kaki (1919)

text: Kaki () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Kaki (1919)

text: Alus tilattiin Uraga Dock Companyltä. Sen köli laskettiin 27. helmikuuta 1919 ja alus laskettiin vesille vielä samana vuonna 20. lokakuuta. Alus otettiin palvelukseen 2. elokuuta 1920.


title: Nabaruru Batiri

text: Nabaruru Batiri ( s. 1. joulukuuta 1984) on kiribatilainen jalkapalloilija, joka on edustanut Kiribatia kahdeksassa maaottelussa vuoden 2003 jälkeen. Hän pelaa puolustajan pelipaikkaa numerolla 6.


title: Nabaruru Batiri

text: Nabaruru Batiri pelasi neljä ottelua Etelä-Tyynenmeren kisoissa 2003 tehden samalla ensiesiintymisensä maajoukkueessa.


title: Nabaruru Batiri

text: Hän pelasi kisoissa neljä ottelua, yhden tullen kentälle vaihdosta


title: Kristiina Nyrhinen

text: Kristiina Nyrhinen (s. 1949) on suomalainen Espoossa asuva tekstiilitaiteilija.